Эш хаҡы үҫеше инфляция темптарынан алдараҡ барырға тейеш, тип иҫәпләй төбәк башлығы // Иҡтисад | новости башинформ.рф\nЭш хаҡы үҫеше инфляция темптарынан алдараҡ барырға тейеш, тип иҫәпләй төбәк башлығы\n10:27, 16 августа 2012 Иҡтисад\nЭш хаҡы үҫеше инфляция темптарынан алдараҡ барырға тейеш. Башҡортостан Президенты Рөстәм Хәмитов республиканың власть органдары алдына тап шундай бурыс ҡуйҙы.\n— Кемдер, быға өлгәшеп булмаясаҡ, тип әйтер. Әммә был дәүләттең төп бурысы булып тора. Халыҡ именлеге үҫеше инфляцияға бәйле процестарҙан алдараҡ барһын өсөн дәүләт барлыҡ шарттар булдырырға тейеш, — тип белдерҙе республика башлығы 15 августа үткән БР Хөкүмәте ултырышында. Унда алдағы өс йылға республиканың социаль-иҡтисади үҫеше буйынса төп параметрҙар тикшерелде.\nБР Хеҙмәт һәм халыҡты социаль яҡлау министрлығы мәғлүмәттәре буйынса, 2015 йылға республикала бюджет ойошмалары хеҙмәткәрҙәренең эш хаҡы фонды, 2011 йыл менән сағыштырмаса, 1,6 тапҡырға – 258,3 миллиард һумдан 412,7 милиард һумға тиклем артасаҡ. 2012 йылда был һан яҡынса 288 миллиард һум тәшкил итәсәк.\n2011 йылда уртаса айлыҡ эш хаҡы, 2010 йыл менән сағыштырмаса, 12,3 процентҡа – 18397 һумға тиклем артты. 2012 йыл аҙағына уртаса эш хаҡы – 20495 һумға тиклем, ә 2015 йылда, 2011 йыл менән сағыштырмаса, 1,59 тапҡырға – 29259 һумға тиклем артасаҡ.\nБюджет өлкәһе хеҙмәткәрҙәренең уртаса эш хаҡы 2015 йылда 2011 йылға ҡарата 1,75 тапҡырға артасаҡ.\nИнфляцияға килгәндә, 2012 йылда уның кимәле – 4,8 процент, 2013 йылда – 6,2-7,3 процент тәшкил итергә тейеш, ә 2014-2015 йылдарҙа 4,9-5,9 проценттан ашмаҫҡа тейеш.\nТеги: бр президенты,эш хаҡы,инфляция


Ураҙаға хөрмәт күрһәтеү | Әбйәлил - Абзелил\nӘбйәлил - Абзелил > вәғәздәр > Ураҙаға хөрмәт күрһәтеү\n« Ураҙа тотоу серҙәре\nУраҙа аҙағына вәғәҙ »\nУраҙаға хөрмәт күрһәтеү\nСикһеҙ әжер-сауаплы Рамаҙан айында көн һайын ураҙа тотоу ҡыйын йә мөмкин түгел тигәндәрҙе ишетергә тура килә. Берәй еңелек юҡмы һуң тип теләгәндәр бар. Ошо ай эсендә бер-нисә көн генә ураҙа тоторға, йәки ай башында өс көн, уртаһында өс көн, йә аҙағында өс көн тотоп булмаймы һуң тиҙәр. Аллаһ Тәғәләнең ҡушҡандарының берәүһе булған, мотлаҡ үтәлергә тейеш булған ошо һөйөнөслө Рамаҙан айын, гонаһлар ярлыҡана торған, ожмағҡа илтә торған айҙың әмерен Аллаһтан башҡа бер кемдә шулай итегеҙ, былай эшләгеҙ тип әйтә алмай!\nШулай-былай эшләгеҙ тип әйтеү ул Аллаһ Тәғәлә, Уның һүҙҙәренә – Ҡөръән китабына һәм Пәйғәмбәребеҙ Мөхәммәд ғәләйһиссәләмдең сөннәт-хәҙистәренә ҡаршы сығыу булыр. Әгәрҙә үҙ хәлегеҙҙе аңлап, был ураҙаны теүәл тота алмаһағыҙ Аллаһҡа өмөтләнеп, киләһе көндәргә ҡалдырырға тура килә инде. Әммә беҙҙең күпме йәшәйәсәк ғүмеребеҙ билдәһеҙ, ә үтәлмәгән бурыстар баштан ашҡан. Һәр көнөбөҙ һуңғы көн тип тырышлыҡ күрһәтмәһәк, иртәгәһенә тел, аяҡ-ҡулдан яҙып ятһаҡ ни үкенес булыр, был донъяға бирелгән көн-төндәребеҙ һанаулы бит.\nАллаһ Тәғәлә әйтә: «Әй иман килтергән бәндәләр! Һеҙгә тиклем йәшәгән халыҡтарға ураҙа тотоу фарыз булған кеүек һеҙгә лә ураҙа тотоу фарыз булды. Бәлки һеҙ ураҙа тотоп тәҡүәле булырһығыҙ (йәғни гонаһтарҙан тыйылып, Аллаһтың ҡушҡандарын үтәй барырһығыҙ)» («Бәҡара» сүрәһе — 183 сө аят).\nАллаһы Тәғәлә Ҡөръән-Кәримдә бәндәләргә төрлөсә өндәшә. Ә бына ураҙа тураһында әйткәндә: «Әй, иман килтергән кешеләр», — тип өндәшә беҙгә. Сөнки Раббыбыҙ белә: иман килтермәгән, иманы зәғиф кешенең ураҙа тоторға көсөнән килмәүен. Күптәр, көндәр оҙоная барған һайын, ураҙа тотоу ауырыраҡ, тип һанай. Икенселәр, эҫе, оҙон йәй көндәрендә тура килгән ураҙаны тотоп булырмы икән, һыуһауға нисек түҙәрбеҙ, тип икеләнә. Ҡайһы берәүҙәр — ваҡытым юҡ, икенселәр — эшем күп, өсөнсөләр — пенсияға сыҡҡас тотормын әле тип, юҡ һылтауҙы бар итә. Аллаһ беҙгә бер ҡасан да көсөбеҙ етмәгәнде йөкләмәй. Раббыбыҙ ауырлығы менән еңеллеген ла бирә бит.\nАллаһ Тәғәлә: «Ураҙа ул — кеше менән Минең аралағы йәшерен ғибәҙәт», — тине. Беҙ бер генә кешенең дә ураҙаламы-түгелме икәнен белә алмайбыҙ, уны фәҡәт Аллаһы Тәғәлә генә белә. Аллаһ әйтте: «Уның баһаһын да Мин генә белермен», — тине. Тағы ла Аллаһы Тәғәлә: «Ураҙа Минең өсөн генә тотола, шуға күрә уға (хисапһыҙ) әжерҙе Үҙем белеп бирәм», — тип әйтә бер дөрөҫ хәҙистә.\n«Ҡиәмәт көнөндә бәндәләр: «Ни өсөн мин был ураҙаны күберәк тотманым икән, сикһеҙ әжер-сауаптары булғанын белһәм, мин быны тағы ла күберәк тотор инем, нәфел ураҙалар да тотор инем», — тип үкенер ти. Рамаҙан айында ураҙа тотмаған кешеләр, фәрештәләрҙең ураҙа тотоусыларҙы маҡтап-данлап йөрөгәндәрен күреп, бик үкенерҙәр, тип әйтелә. Беҙ ҙә хуш еҫле булып, ошо кешеләр шикелле ҡиәмәт көнөндә Аллаһ хозурында хәйерле булып йөрөгән булыр инек, ни эшләп беҙ был донъяла ураҙа тотманыҡ, тип әйтерҙәр», — тиелә хәҙистә.\nАллаһ Тәғәлә һәр нәмәлә еңеллек ҡыла, күҙәтеүебеҙсә Рамаҙан айы йыл һайын ҡәҙимгеһенән һалҡыныраҡ килә, ураҙа тотоусыларға еңелек менән йәйге көндәрҙә лә ураҙа тотоуы әллә ни ҡыйын булманы. Бар эш ураҙаға ниәттә һәм тәҡүәлектә, Үҙенә ҡаршы бер аҙым атлаусыға Аллаһ ярҙамға килә. Көнөбөҙ, ғүмеребеҙ ошо айға иреште икән, уға хөрмәт күрһәтергә кәрәктер, киләһе йыл был айҙа йәшәйбеҙ әллә юҡ.\nБөтә кеше лә ураҙа тоторға тейеш тигән нәмә юҡ бит. Әгәр кеше юлда булһа, йәки ауырып китһә, көн дауамында укол алырға, йә дарыу эсергә кәрәк булһа, йөклө йәки бала имеҙеүсе ҡатын булһа, ҡартлыҡ сәбәпле ураҙаға ҡөҙрәте етмәһә — ураҙаны башҡа ваҡытҡа кисектерә. Ләкин һәр көнө өсөн ул үҙ-үҙенә яуаплы, үҙ көс-самаһына ҡарай, әгәр бер көндә ураҙа тота алһа — уны тота, икенсе көндө хәле ауыр булһа, тотмай. Әгәр ураҙа тотоуы уның сирен көсәйтә икән, хәле еңеләйгән көндө лә тотмаҫҡа була. Ураҙа тотоуҙы ҡышҡы айҙарға күсерергә мөмкин, яйлап-яйлап ҡаза ҡылып бер-нисәшәр көн тотоп бер айға тултырырға мөмкин. Әгәр инде бер нисек тә тота алмаҫлыҡ кеше икән — ҡаты ауырыу йәки хәлһеҙ ҡарт кеше булыу сәбәпле, бер көн иҫәбенә бер фәҡирҙе ашата, был фидия тип атала.\nБер хәҙрәт әйтмешләй йәннәткә үҙ кәйефеңде генә уйлап-көйләп инеп булмай. «Инде динде ташлайҙар, Ураҙала ашайҙар; Оялмайынса Аллаһтан, Нисек ғәйет яһайҙар?» тип яҙған Туҡай. Ысынлап та, ғәйет байрамы көнө ураҙа тотҡандарҙың шатлығы аңлашыла, «Рамаҙан айында ураҙа тота алдым, өҫтөмдән диндең бер бурысы төштө», тип тантана итә ул. Ә ураҙа тота алып та, дини бурысын үтәмәгән мосолмандар нимә тип байрам итә?\nМосолман кешеһе икәнһең, тәҡүәле булырға, ихтыяр көсөн иманына юнәлтергә тейештер, ураҙа тотмаҫ өсөн юҡ-бар һылтау эҙләп йөрөмәҫкә кәрәк. Һис шикһеҙ, ураҙала ашайһы ла, эсәһе килә лә, бигерәк тә беренсе көндәрҙә хата берәр нәмә алып ҡапмаҫ өсөн, һаҡ булырға кәрәк. Ләкин шул рәүешле үҙеңдең ихтыяр көсөңде тәрбиәләйһең, астар хәлен аңлап, кеше хәленә төшөнөргә өйрәнәһең. Рәхимлек үә изгелек сифаттарын үҙендә тәрбиәләргә һәм дә башҡаларға үрнәк булыу мөмкинлеге тыуа. Шул рәүешле күпме кешене динебеҙгә ылыҡтырып, уларҙы йәһәннәм утынан һаҡларға була.\nУраҙа тотоуҙың хикмәте, мәғәнәүи файҙаһы — тәҡүәлекте арттырыу, әгәр ул булмаһа – уны булдырыу. Ураҙа ла булыу менән кеше Аллаһ алдында үҙенең ни тиклем көсһөҙ һәм мохтаж булыуын таный. Шуның менән уның ғорурлығы, тәкәбберлеге киҫелә. Һыуһау, асығыу ауырлығын татып ярлы-фәҡирҙәрҙе иҫкә төшөрә. Һөҙөмтәлә, күңелендә уларға ҡарата йәлләү, ҡыҙғаныу, шәфҡәт һәм мәрхәмәт хисе уяна.\nУраҙа тотоусы бәндә Аллаһы Тәғәлә биргән ниғмәттәрҙең ҡәҙерен белә башлай. Сөнки күп осраҡта булған нәмәне ҡәҙерләмәй, юғалғас ҡына ҡәҙере, ҡиммәте беленә. Шуның өсөн ауырыу кеше сәләмәт кешегә ҡарағанда һаулыҡтың ҡәҙерен яҡшыраҡ белә. Беҙ ҙә үҙебеҙгә бирелгән ниғмәттәрҙең ләззәтен уларҙан тыйылмайынса тороп белмәйбеҙ. Ураҙа ла үҙенә күрә бер үлсәү. Шул үлсәүҙең бер осонда ураҙа тотоуҙы тапһаҡ, икенсе осонда тәҡүәлекте, сабырлыҡты, мәрхәмәтлелекте, шөкөр ҡылыуҙы һәм сәләмәтлекте табабыҙ.\nҠайһы бер кешеләр ураҙа ғибәҙәтенең теүәллеге, асыл мәғәнәһе — ураҙаны ашҡаҙан менән генә тотоп, ашау-эсеүҙән генә тыйылыу тип уйлап, яңылыша. Ураҙа – ул Аллаһның рәхмәтенә һәм ризалығына ирешеү ниәте менән тәндең башҡа өлөштәрен: аяҡ-ҡулдарын да, күҙ-ҡолаҡтарын һәм телен дә «ураҙа тотторорға», йәғни гөнаһлы йәки гөнаһҡа илтеүсе һүҙ-ғәмәлдәрҙән һаҡланырға тейеш. Әгәр ураҙа тотоусы ғәйбәттән, насар һүҙҙәрҙән, күҙ зинаһынан һаҡланмаһа, башҡаларға ҡулы йәки теле менән зыян килтерһә, уның Рамаҙан ғибәҙәте, һис шикһеҙ, кәмселекле була. Әхләге яҡшы яҡҡа үҙгәрмәй икән, Мөхәммәд ғәләйһиссәләм пәйғәмбәр әйтмешләй: «Кем дә кем ураҙа ваҡытында ялғанды һәм уның менән ғәмәл ҡылыуҙы ҡалдырмаһа, Аллаһҡа уның ашау-эсеүҙән тыйылып тороуы кәрәк түгел» — тигән.\nУраҙа тота башлағас, ҡайһы берәүҙәр нисектер һүлпәнәеп китеп, көндө ялҡаулыҡта үткәрә, ваҡытты тиҙерәк үткәрәм тип, йоҡлап йәки ниндәйҙер файҙаһыҙ шөғөл менән уҙҙырырға тырыша. Аллаһ беҙгә биргән ғүмерҙең өлөшөн ҡәҙерләп Рамаҙан айында мосолмандар ваҡыттарын ҡояш байыуҙы көтөп бушҡа уҙғарып түгел, ә йәнлелек, хәрәкәтсәнлекте юғалтмайынса, донъя эшен дә башҡарып, ысын күңелдән ғәмәл-ғибәҙәттәр ҡылып үткәрергә тейеш.\nУраҙа тотҡан ваҡытта ҡайһы берәүҙәрҙең ас тороу сәбәпле асыуҙары ҡабара, шул сәбәпле улар яҡындарына ҡысҡыра, үҙҙәрен агрессив тота. Һис шикһеҙ, бындайыраҡ хәл ураҙа тотоу тәжрибәһе булмаған, ошо ғибәҙәттең асылын әле аңлап етмәгән кешеләр менән булырға мөмкин. Сабырлыҡ етмәү, насар холоҡ, башҡаларға тупаҫ мөғәмәлә күрһәтеү ураҙаның дәрәжәһен төшөргәнен онотмаҫҡа кәрәк.\nРамаҙан – айы ашауҙан баш тартыу, аслыҡ айы түгел, ә бәлки ризыҡ һәм бәрәкәт, нәфсене еңеү айы. Бер ай ризыҡтан тыйылып торабыҙ. Уға ҡарап, тамаҡтарыбыҙ ас түгел. Аллаһы Тәғәлә ризыҡтарыбыҙҙы арттырып тора. Уның ниғмәте – бик киң. Рамаҙан айы –һәр иманлы йөрәк өсөн ҡыуаныс, һәр изге ғәмәл ҡылыусыға шатлыҡтыр.\nПәйғәмбәрбеҙ ғәләйһиссәләм: «Рамаҙан айы бик мөбәрәк бер айҙыр. Был айҙың башы – рәхмәт, уртаһы — мәғрифәт, ахыры – йәһәннәм ғазабынан ҡотолоуҙыр», — тине.\nУраҙа һүҙе «тыйылыу» тигәнде аңлата. Ураҙа тотҡан кеше таң атҡандан алып ҡояш байығанға тиклем ашау-эсеүҙән, енси мөнәсәбәттәрҙән тыйылып торорға тейеш. Әммә ураҙа камил булһын өсөн беҙгә шулай уҡ ялған, ғәйбәт, насар һүҙҙәр кеүек кәмселектәрҙән лә арынырға кәрәк. Пәйғәмбәребеҙ ғәләйһиссәләм: «Һеҙҙең ас тороуығыҙ беркемгә лә кәрәк түгел: Аллаһы Тәғәләгә лә, бәндәләргә лә. Әгәр беҙ телебеҙҙе насар һүҙҙән, күңелебеҙҙе боҙоҡ уйҙан һаҡламаһаҡ, ғәйбәттән тыйылмаһаҡ, ураҙа тотоуыбыҙ бер ас тороуға ғына ҡайтып ҡала», — тине. Тимәк, үҙен мосолман тип таныған кеше ураҙаны сәләмәтлеге йә иһә ябығыу өсөн түгел, ә Аллаһ ризалығы өсөн, рухи яҡтан камиллашыр өсөн тоторға тейеш. Әгәр беҙ сәләмәтлегебеҙҙе генә уйлап йәки ябығыу өсөн генә ураҙа тотһаҡ, бының файҙаһы фәҡәт донъябыҙ өсөн генә була.\nУраҙа ысынлап та ла бер ҙур һынау. Раббыбыҙ иманыбыҙҙы аслыҡ һәм һыуһау менән һынай. Бер кем дә күрмәһә лә, бер кем дә яныңда булмаһа ла, ризыҡ, һыу бар. Ләкин Аллаһы Тәғәләнең ризалығын өмөт итеп, хәләл икмәктәрҙән, һыуҙан тыйылабыҙ икән, һәммәбеҙ ҙә, Рамаҙан айындағы ураҙабыҙ өсөн күп һөйөнөслө вәғәҙәләр барлығын яҡшы белә.\nПәйғәмбәребеҙ ғәләйһи үәссәлләм: «Әгәр ҙә кешеләр Рамаҙан айында нимәләр бар икәнен белһәләр, Рамаҙан айының йыл буйына булыуын теләрҙәр ине», — тигән бит. Икенсе бер хәҙистә иһә былай тиелгән: «Аллаһ юлында бер көн дауамында ураҙа тотҡан бәндәһен Аллаһ 70 йыллыҡ юл оҙонлоғо ваҡытҡа уттан һаҡлар».\nУраҙа тотоу ауырмы тигәндә... Ысын дөрөҫөн әйткәндә ураҙа тотоу бик еңел ғәмәл булһа, ураҙа тотҡан кешегә шул тиклем күп сауаптар яҙылмаҫ ине. Уның бер аҙ ауырлығы бар әлбиттә, ләкин был мәшәҡәте был донъя менән үтә лә китә. Ә ахирәттә ураҙа тотмаған өсөн ни көтә һуң?\nШуға ла ураҙа ғибәҙәтендә лә булайыҡ. Башҡа дини ғәмәлдәребеҙҙе лә башҡарайыҡ, Аллаһының ризалығында булайыҡ.\nБилдәле булғанса, ғибәҙәт ҡылған кеше уны бөтә кешегә күрһәтеп эшләмәй. Был эш һәр инсандың шәхси эше. Дөрөҫ, шулайҙыр. Шулай ҙа ғибәҙәтте йәшермәйенсә башҡарыу ҙа ғәйеп эш түгел бит. Ғибәҙәттән кешегә зыян — зәүрәт килмәй. Киреһенсә, ғибәҙәт ҡылған кешегә башҡалары ҡарап, уларҙа ла ғибәҙәт ҡылыу теләге уяныр, выждандары хәрәкәткә килер, ҡоллоҡ вазифаларын үтәй башларҙар тигән өмөт бар. Был бигерәк тә ураҙаға ҡағыла.\nУраҙа тотмау иһә ғәйеп эштер, һәм яныңдағы ураҙа тотоусыға ла, һәм йәмғиәткә лә, һәм Раббыбыҙға ҡарата ғәйеп. Аллаһ ҡушҡанды үтәмәү оло гонаһ. Ураҙа тотмауҙың ике төрө бар. Мәҫәлән, мосолман кешеһе, ураҙа тотмаһа ла, кеше күрмәгәндә генә ашап-эсә. Был бары тик уның шәхси мәсьәләһе, Аллаһ ҡаршыһында шәхси яуаплылығы. Ләкин ил-көнгә күрһәтеп ашаусылар ла бар. Ашау эсеү генә түгел, ә хәрәмгә ҡатнашып, хәмер туйҙарын үткәреүселәрҙә бар. Былар гонаһтарын йәшермәй, оялмай-тартынмай. Аллаһынан да оялмай, кешенән дә. Бына былар бигерәк оло гонаһ. Йәғни бындай кеше үҙ гонаһы менән генә ҡалмай, уны ураҙала асыҡтан -асыҡ ашауын күргән кешеләр ахирәт көнөндә шул гонаһтарға ҡаршы шаһитлыҡ ҡыласаҡтар. Асыҡтан-асыҡ гонаһ ҡылған мосолман бәндәне «фасиҡ мөтәджәһир» тиҙәр. Элекке замандарҙа мосолман йәмғиәтендә ундай кешенең таныҡлығы ҡабул ителмәгән, уға ҡыҙ бирмәгәндәр, мөһим эштәрҙә уның менән хеҙмәттәшлек итмәгәндәр. Хәлбүки мосолман ураҙаһын хөрмәт күрһәткән мәжүси ҙә Аллаһтың рәхмәтенә лайыҡ булған, ул хөрмәттең мөкәффәтен — әжерен күргән. Быны тарихи миҫалдар дәлилләй.\nШулай Рамаҙан айына инергә бер көн ҡала мәжүси үҙенең ишеге алдында икмәк ашап ултырған балаһына былай тип әйтә: «Улым, иртәгәһенән башлап икмәкте тышта түгел, ә өйҙә ашарһың. Беҙ мосолмандарға ҡарата ихтирамлы булырға тейешбеҙ. Улар бер ай дауамында, Аллаһыларына итәғәт итеп, ураҙа тотасаҡтар!»\nБер көн килеп етеп, был мәжүси вафат була. Йыназаһында мосолмандар ҙа була. Шунан мәжүсинең бер күршеһе төшөндә мәрхүмде күреп, унан һорай икән:\n— Йә, хәлдәрең нисек, һин иҫән саҡта утҡа табына инең, унда ут менән мөнәсәбәтең нисек һуң?\nЯуап бик ғибрәтле була:\n— Юҡ, хәҙер минең ут менән бер ниндәй ҙә алыш-бирешем юҡ. Сөнки мин мосолман булараҡ вафат булдым. Үлеп барған сағымда Ғазраил килгәс, Раббым уға: «Әй Ғазраил, был ҡолома шәһәҙәт кәлимәһен өйрәт, ул уны әйтһен. Шул рәүештә, хозурыма иман менән килһен. Мин уның иманлы булып үтеүен теләйем. Сөнки ул мосолмандарҙың ураҙаһына хөрмәт күрһәтте. Рамаҙан айы дауамында балаларын өйөндә генә ашатты, ишек алдына сығып ашарға рөхсәт итмәне. Ураҙаға һәм ураҙа тотоусыларға хөрмәт күрһәткән ҡолома Мин иман насип иттем», — тип әйтте.\nОшо хикәйәттең асылына сығып әйткәндә: ураҙа тотмаусылар бер ҙә булмаһа шул мәжүси тиклем генә йәмғиәткә хөрмәт күрһәтергә тейештер, эргәләрендәге ураҙа тотоусыларҙы хөрмәт итергә тейешлелер. Киреһенсә эштәрҙән: ҡояш байығас таңға тиклем нәфселәнеп, тамағыҙҙың төбөнә тиклем ашанып-эсенеп туяғыҙҙыр тигән юҡ һүҙҙәр һөйләмәһен ине.\nЙә Аллаһ был бәндәләренде тура юлға баҫтыр, күҙҙәре кәрәкмәгәнде күрмәһендәр, ҡолаҡтары кәрәкмәгәнде ишетмәһендәр, телдәре кәрәкмәгенде һөйләмәһендәр. Уларҙы хаҡ мосолмандарҙан ит.\nБөйөк Раббыбыҙ күңелдәребеҙҙе мәңгелек иман нуры менән нурландырһын ине. Аҙашыуҙа булғандар һәм насар юлға эләккәндәр, тулы иманға килеп, ошо донъяға аҡыл күҙе менән баҡһындар өсөн, мәрхәмәт-шәфҡәттәренде, ярҙамдарынды бирһәң ине.\nАллаһ Тәғәлә Рамаҙан айындағы ураҙаларыбыҙҙы беҙгә тулыһынса тоторға насип итһен. Киләсәктә лә изге ғәмәлдәребеҙҙе дауамлы итәйек, динебеҙҙе ололайыҡ, ғәмәл-ғибәҙәт ҡылыусыларға ҡәҙер-хөрмәт күрһәтәйек. Күркәм сабырлыҡ, киң күңеллелек, йөрәктәребеҙгә йылылыҡ, йәндәребеҙгә тыныслыҡ, тәндәребеҙгә сәләмәтлек биреп, гүзәл хистәр менән, муллылыҡта, именлектә һәм шатлыҡта йәшәп, ике донъя бәхетенә ирештереп, барыбыҙға ла хәйерле һәм бәрәкәтле тормоштар насип итһә ине. Үҙенең йәннәттәренә инергә насип итһен. Әмин.\nЭта запись написана автором Назир Сабитов, 08.05.2020 в 20:22, и размещена в категории вәғәздәр. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Икенсе йәшлектәрен кисерә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Социаль мәсьәлә » Икенсе йәшлектәрен кисерә\nИкенсе йәшлектәрен кисерә 20.12.2017 // Социаль мәсьәлә\nРайондағы һәр ауыл биләмәһендәге ветерандар советы уңышлы эшләй. Оло быуын вәкилдәре мәҙәни һәм спорт сараларында ихлас ҡатнаша, үҙҙәре лә төрлө кисә, осрашыуҙарҙы йыш үткәрә. Өлкәндәр йыл һайын “Мин яратам һине, тормош!” республика конкурсында уңышлы сығыш яһай. Хаҡлы ялдағылар араһында ауылдарҙы төҙөкләндереү, йәшелләндереү маҡсатында туғыҙынсы йыл рәттән “Ветеран ихатаһы” конкурсы ойошторола. Ошо һәм башҡа эштәр, киләсәккә пландар тураһында райондың һуғыш һәм хеҙмәт ветерандары советы рәйесе Ырыҫбикә АЛЛАҒОЛОВА менән әңгәмә ҡорҙоҡ.\n— Ырыҫбикә Рәхимйән ҡыҙы, ойошманың эше, маҡсаты менән ҡыҫҡаса таныштырып үтһәгеҙ ине...\n— Беҙҙең ойошма — оло быуынды ҡанун тарафынан ҡаралған хоҡуҡтарын яҡлаусы органдарҙың береһе. Хаҡлы ялдағылар дәүләт тарафынан социаль яҡланған булыуға ҡарамаҫтан, барыбер һәр йәһәттән үҙҙәрен ҡурсаулы итеп тойорға тейеш. Һәр ауыл биләмәһендә, һәр ауылда ветерандар советы эшләй, уларҙың рәйестәре һайланған. Барыһы ла үҙҙәренә йөкмәтелгән вазифаһын ҙур ихласлыҡ менән башҡара, үҙ ваҡыты менән иҫәпләшмәйенсә, был эшкә бар күңелен һала. Бер тин алмайынса, йәмәғәт башланғысында эшләһәләр ҙә, уларҙың хеҙмәте баһалап бөткөһөҙ ҙур.\nБөгөн ауылдарҙа күпселек оло кешеләр йәшәүен иҫәпкә алғанда, тап улар төйәгенә йәм һәм ҡот өҫтәп, йәштәргә өлгө күрһәтеп, матур донъя көтә. Әле район ауылдарында, ойошма-предприятиеларында ветерандарҙың 66 берләшмәһе бар, шуларҙың 55-е ауылдарҙа, уларҙа 8 622 пенсионер иҫәптә тора. Беҙ шулай уҡ Ағинәйҙәр ҡоро, инвалидтар, хәрби хәрәкәттәрҙә һәләк булғандар ойошмалары, ҡатын-ҡыҙҙар советтары менән бергә эш алып барабыҙ.\nВетерандар советының төп маҡсаттарының береһе — хаҡлы ялдағыларҙы берләштереү, социаль яҡлау, уларға иғтибар бүлеү, тулы тормошта ҡайнап йәшәргә этәреү. Хаҡлы ялға сыҡтым тип бошоноп ултырмай өлкән быуын вәкилдәре. Киреһенсә, яңы һулыш алып, “икенсе йәшлеген” кисерә улар. Кемдер электән күңелендә йөрөткән шөғөлөнә тотона, икенселәр сәхнәгә сыға.\n— Сәхнәгә сыға тигәндәй, Хәйбулла ветерандарының бик талантлы икәнлеге хаҡында беләбеҙ. Районда ойошторолған бер мәҙәни сара ла уларҙың ҡатнашлығынан башҡа үтмәй, шундай ихласлыҡ һәм дәрт ҡайҙан килә, Ырыҫбикә Рәхимйән ҡыҙы? Сере ниҙә?\n— Сере бик ябай! Хаҡлы ялға сыҡһаң, йәшәрәһең дә китәһең икән (йылмая – авт.). Бер ҙә ҡартайғы килмәй, шунлыҡтан икенсе һулыш, яңыса дәрт менән, ҡасандыр ваҡыт булмай, үҙеңде бар яҡлап аса алмаған мәлдәреңде хәтерләп, яңыса, ҡарттарса йәшәй башлайһың. Ысынлап та, беҙҙең халыҡ сәнғәткә һәм мәҙәниәткә ғашиҡ, йыр-моңдо үҙ итә, бейеүҙе ярата. Шулай булмаһа, “Мин яратам һине, тормош!” конкурсының һайлап алыу туры һәр ауыл биләмәһендә үтер инеме?! Унда балҡыған таланттарҙы күреп хайран ҡалаһың! Өлкәндәребеҙ шул тиклем һәләтле. Әйткәндәй, быйыл өлкән йәштәгеләрҙең республика ижади фестиваленең төбәк туры Аҡъяр мәҙәниәт йортонда үтте. Ҡатнашыусылар “Ҡош юлы” халыҡ фольклор коллективы, “Уҙаман” ир-егеттәр вокаль ансамбле, район ветарандар хоры, Маҡан мәҙәниәт йортоноң “Ләйсән” халыҡ ансамбле, Сәғит ауылы “Ағинәйҙәр” клубы фольклор ансамбле, “Хәтирә” ҡумыҙсылар ансамбле, “Юшан” халыҡ музыка ҡоралдары ансамбле сығыштарын ҡарап хайран ҡалды. Шуныһы иғтибарға лайыҡ: был ансамблдә хаҡлы ялдағы ветерандар сығыш яһаны. Баһалама ағзалары үҙҙәре лә, беҙҙең инәй-олатайҙарҙың сығышын күреп, әле булһа йәшлек дәртен һүрелтмәйенсә, ихлас йәшәргә ынтылыуҙарына, туҡһанда ла сәхнә һелкетеп бейеүҙәренә, етмештә лә оҙон көйҙө башҡара алыуҙарына шаһит булды.\n— Республикала берҙән-бер ветерандар ойошмалары араһында брендлы сара булараҡ, тап һеҙҙә йыл һайын “Ветеран ихатаһы” конкурсы үтә. Ошо хаҡта тулыраҡ таныштырып үтһәгеҙ ине.\n— Ауылдарҙы төҙөкләндереү һәм йәшелләндереү маҡсатында башлап ебәргән “Ветеран ихатаһы” конкурсы йыл һайын киң ҡолас ала башланы. Тәүҙәрәк хаҡлы ялдағылар конкурста үҙ ихатаһында төрлө сәскәләр үҫтереп, баҡсаһында йәшелсәләр тәрбиәләп ҡатнашһа, хәҙер улар үҙҙәре тыуҙырған матурлыҡтан төрлө күргәҙмәләр яһап, үҫтергән емеш-еләктән, йәшелсәнән бихисап ҡайнатма, салат, компот һәм башҡа тәмлекәстәр әҙерләп, шуларҙан йәрминкә ойоштороп, кәрәк-ярағын теләүселәргә һатырға ла өйрәнеп алды. Уларға күрше-күлән дә ҡушыла, шул рәүешле, тотош урам йәки ауыл бәйгелә ҡатнашып, призлы урындар яулай. Был акция ойошторолғандан алып меңдән ашыу еңеүсебеҙ бар. Шуныһы ҡыуаныслы: күптән түгел “Ветеран ихатаһы” конкурсын республиканың башҡа райондарына ла таратыу һәм үткәреү маҡсатында беҙҙең эште күрергә, акцияла ҡатнашыусылар менән шәхси осрашырға республика ветерандар советынан вәкилдәр килде, тимәк, киләһе йылдан башлап ул күп кенә райондарҙа ла башланғыс алыр тигән ниәттәмен.\nШуны ла әйтергә кәрәк, беҙҙең районда байтаҡ йылдар һәр ауылдың брендлы сараһы үтә. Мәҫәлән, кемдер Ҡабаҡ, Картуф байрамын күрһәтә, икенселәр саман һуғыу, һарыҡ ҡырҡыу, шәл бәйләү, ҡорот ҡайнатыу кеүек йолаларҙы үҙ итә. Был эштәрҙең башында йәнә беҙҙең ветерандар йөрөй. Йәш быуынға онотола барған милли ғөрөф-ғәҙәттәрҙе пропагандалау, боронғо кәсептәрҙе һәм шөғөлдәрҙе ҡайтанан тергеҙеү буйынса эштәр алып барыу, быуындар күсәгилешлеген дауам итеү кеүек эштәрҙе лә күмәкләшеп атҡарырға тырышабыҙ.\n— Йәш быуынды тәрбиәләүҙә өләсәй һәм олатай тәрбиәһе баһалап бөткөһөҙ. Был йүнәлештә лә һеҙҙең яҡтан байтаҡ эштәр башҡарылыуы хаҡында беләбеҙ. Балалар баҡсалары, мәктәптәр һәм уҡыу йорттары менән тығыҙ бәйләнештә эшләүҙең төп маҡсатын ниҙә күрәһегеҙ?\n— Элек-электән халҡыбыҙ ейән-ейәнсәрҙәрен өләсәй һәм олатай тәрбиәһенә биреп хаталанмаған. Беренсенән, улар олоно оло, кесене кесе тип белгән, икенсенән, быуындар бәйләнеше дауам ителгән. Бөгөн беҙ, йәш быуында ватансылыҡ һәм илһөйәрлек тойғолары тәрбиәләүҙә ҙур роль уйнайбыҙ, тип әйтә алабыҙ. Йылдан-йыл арабыҙҙан һирәгәйә барған һуғыш һәм тыл ветерандары менән осрашыу, уларҙың үҙҙәре кисергәндәрен үҙ һүҙҙәре менән һөйләй алыуҙары ғына ла ҡыҙ һәм малайҙарҙың күңелендә онотолмаҫлыҡ хәтирә һала, ғорурлыҡ тойғоһо тәрбиәләй. Икенсенән, йәш быуынды хеҙмәткә өйрәтеүҙә лә олатайҙың һәм өләсәйҙең роле баһалап бөткөһөҙ. Балалар баҡсаларында ағинәйҙәр менән осрашыу, “Өләсәй һандығы”, “Өләсәйҙә ҡунаҡта”, “Олатайым – иң батыры”, “Сыңлай олатайым миҙалдары” кеүек тәрбиәүи саралар һәр ауылда тиерлек үтә, унда ветерандарыбыҙ бик әүҙем ҡатнаша. Шулай уҡ олатай һәм ейәндәр, өләсәй һәм ейәнсәрҙәр араһындағы конкурстарҙың үтеүе лә файҙаға ғына. Тимур командаларының ҡайтанан тергеҙелеүе хуплауға лайыҡ. Оло йәштәгеләр көнө һәм Еңеү байрамдары алдынан уҡыусылар ветерандарҙың өйөнә бара, уларға ярҙамлаша.\nШәжәрә, “Һаумыһығыҙ, ауылдаштар!” байрамдарында ла абруйлы өлкән кешеләр әүҙем һәм берҙәм ҡатнаша.\n— Мәғлүм булыуынса, район ветерандары республиканың иҫтәлекле урындарына ғына түгел, күрше Ырымбур өлкәһенә лә йыш сәйәхәттәргә сыға.\n— Хаҡлы ял — икенсе йәшлек, тип юҡҡа әйтмәгәндәрҙер инде. Йыл һайын күмәкләшеп сәйәхәт итергә, тыуған яғыбыҙҙың хозур тәбиғәт урындарында булырға, изге ерҙәргә барырға тырышабыҙ. Был тәңгәлдә транспорт менән бар яҡлап ярҙам күрһәткән район хакимиәте етәкселегенә һәм бағыусыларға ҙур рәхмәтлебеҙ. Ырымбурҙағы Каруанһарай, Учалы районында урынлашҡан Әүлиә шишмәһенә, Мөжәүир хәҙрәт ҡәберлегендә һәм башҡа бик күп ерҙәрҙә булдыҡ. Үҙебеҙ концерт менән күрше Ырымбур өлкәһендә йәшәгән милләттәштәребеҙ алдында йыш сығыш яһайбыҙ, улар менән рухи күпер булдырылған.\n— Өлкәндәрҙең сәләмәтлегенә килгәндә...\n— Был тәңгәлдә хәлдәр төрлөсә. Һәм проблемалар ҙа юҡ түгел. Маҡсатлы эш алып барыла: кемгәлер медицина ярҙамы тейешле кимәлдә күрһәтелмәһә, кәрәкле дарыу алыуҙа тотҡарлыҡ, инвалидлыҡ буйынса һорауҙар тыуһа, оло кеше ҡарауһыҙ ҡалһа, балалары булып та, ярҙам күрһәтмәһә, бөтә мәсьәләләрҙе лә район дауаханаһы, Пенсия фонды бүлексәһе, халыҡты социаль яҡлау бүлеге, хакимиәт, урындағы ауыл биләмәһе башлыҡтары менән бергә хәл итергә тырышабыҙ.\nҒөмүмән алғанда, оло быуын сәләмәт тормош яҡлы, уны пропагандалауҙа әүҙем ҡатнаша, хатта йәштәргә өлгө булып тора. Һуңғы ваҡытта ГТО нормаларын тапшырыу буйынса беҙҙең ветерандар иң алдынғылар рәтендә. Йүгереү булһынмы, саңғы, йөҙөү ярыштарымы, шахмат, шашка уйнаумы — барыһында ла улар призлы урындарға лайыҡ була. Әле күпселек ауылдарҙа скандинавса йөрөү йәки атлау киң таралған.\n— Ырыҫбикә Рәхимйән ҡыҙы, Хәйбулла районы йөҙйәшәрҙәр һаны буйынса төбәктә тәүгеләр рәтендә. Юбилярҙар хаҡында ни әйтерһегеҙ?\n— Беҙҙең районда йәнә бер матур традиция йәшәй. 90, 95, 100 йәшлек юбилярҙарға Рәсәй Федерацияһы Президенты Владимир Путиндың открыткаһы менән район хакимиәте башлығы Раил Ибраһимовтың бүләктәрен тапшырыу күркәм йолаға әйләнгән. Әйткәндәй, районда 70, 75, 80 йәште үткән ололар — 680 кеше. 90, 95, 100 йәшлектәр — 46. Йөҙҙө үткәндәр бишәү — Зөһрә Йәрмөхәмәтова (Аҡъяр), Иосиф Нестеренко (Бүребай), Евдокия Желякова (Өфө ауылы), Йомабикә Бикбова (Бүребай), Маһира Иҫәнғәлиева (Петропавловка).\nКүптәр тау сәнәғәте киң үҫешкән ерҙә халыҡтың йәшәү ваҡыты түбән була тип һанаһа, беҙҙә, киреһенсә, тау-байыҡтырыу комбинаты урынлашҡан төбәктә оҙаҡ йәшәүселәр күп. Урман зонаһына ҡараған ауылдарҙа халыҡтың йәше йылдан-йыл “йәшәрә” барыуы уйландыра. Шулай уҡ 50, 60 йыл бергә йәшәгән матур парҙарҙы тәбрикләү кеүек саралар ҙа даими үтеп тора.\n— Ваҡытлы матбуғатты таратыуҙа һәм алдырыуҙа ветерандарҙы йәлеп итеү, күпләп “Башҡортостан”, урындағы гәзиттәрҙе, “Ветеран Башкортостана” журналдарына яҙҙырыу буйынса ла һеҙҙең эшмәкәрлекте күрмәү һәм баһаламау мөмкин түгел. Был тәңгәлдә лә үҙ серегеҙ менән уртаҡлашһағыҙ ине?\n— Беҙҙең быуын гәзит-журнал уҡып үҫте. Шунлыҡтан уларһыҙ көндәлек тормошобоҙҙо күҙ алдына ла килтерә алмайбыҙ. Иламаған балаға ғына имеҙлек ҡаптырмайҙар, ти халыҡ мәҡәле. Хаҡлы ялдағыларға ҡиммәт хаҡҡа гәзит-журналдарға яҙылыу еңелдән түгел, шуға күрә беҙ уны алдырыуҙың төрлө юлдарын эҙләйбеҙ. Район хакимиәте етәкселәренә, бағыусыларға был йәһәттән оло рәхмәтемде еткергем килә. Һәр яҡлап улар ярҙам ҡулын һуҙа, һәр ветеран йәшәгән йортҡа гәзит-журнал килмәй ҡалмай. Алла бирһә, киләһе йылда ла өлкәндәребеҙ үҙҙәре яратҡан матбуғаттан айырылмаҫ, тигән ышаныста ҡалайыҡ.\n— Артабанғы эшегеҙҙә ҙур уңыштар, сәләмәтлек теләйбеҙ. Ғаиләләрегеҙ имен булһын!\nТотош уҡырға 982\nТотош уҡырға 544


Рәсәй һәм донъя яңылыҡтары | ГТРК «Башкортостан» - Хәбәрҙәр | 33414\n02 ноября 2016 — 15:21 ГТРК «Башкортостан»\nҒыйраҡ армияһы ике йыл дауамында “Ислам дәүләте” террорсылары ҡарамғында булған Мосул ҡалаһына инде һәм уны азат итеү буйынса операция башларға йыйына. Хөкүмәт ғәскәрҙәренә етди ҡаршылыҡ күрһәтелә.\n“Бөйөк Петр” ракета крейсеры етәкселегендә Рәсәй караптарының бер төркөмө Урта диңгеҙгә инде. Был хаҡта илдең оборона министры Сергей Шойгу белдерҙе. Ул Америка һәм НАТО баҫымы аҫтында Рәсәй караптарын үҙ порттарына индерергә ҡурҡҡан илдәрҙе тәнҡитләне.\nХиллари Клинтондың һайлау алды штабы федераль тикшереү бюроһы етәксеһен ике яҡлы стандарттарҙа ғәйепләне. Һайлауға ун көн ҡалғас ФБР Клинтондың электрон хат алышыуын ҡайтанан тикшерә башлауы тураһында белдерҙе. Шул уҡ ваҡытта бюро етәксеһе Джеймс Коми Трам менән Мәскәү араһында бер ниндәй ҙә бәйләнеш юҡлығы хаҡында хәбәр иткән.\nХеҙмәт хаҡы өсөн түләүҙең иң аҙ күләме дүрт тапҡырға артып 30 мең һумға етеүе ихтимал. Йәмәғәт палатаһынан Владимир Слепак ошо тәҡдим менән Дәүләт Думаһына мөрәжәғәт иткән. Хеҙмәт һәм халыҡты социаль яҡлау министрлығында был мәсьәләне тикшерергә әҙерлектәре тураһында белдергәндәр. Йәшәү минимумы әле 9 мең 956, Хеҙмәт хаҡы өсөн түләүҙең иң аҙ күләме 7 мең 500 һум.


Ҡыҙ менән танышып видео онлайн - Видео чат - таныштырыу лайф - стрим тере!\nХәҙер ч Рулетка нисек ярҙам мобиль, шулай уҡ өҫтәл\nSafari iphone ярҙамында файҙаланыусыларға браузер менән аралашырға тырышам.\nАндроид кулланыусылар ҡулланырға мөмкин теләсә ниндәй браузер.\nОнлайн системаһында бөтөнләй башҡа айырылып тора һәм беҙгә биттәр ч ч ч рулетка системаһы рулетка.\nБеҙ уның тулы азатлыҡ тәҡдим итә, беҙҙең өсөн ҡулланыла чаты, һәм аралашыу менән табыу өсөн яңы интернет-чат теләсә ҡайһы ваҡытта һәм теләсә ҡайһы урында. инглиз теле менән, һәм ауыл ерендә. Һәм муниципалитет һәм тик peer-to-peer flash Ч системаһы, live ярҙам улар веб-камералар һәм ч аудио-метод.\nЯбай басыгыз был төймәгә"тоташтырыусы"күҙәтеп барыу һәм яңыртыу өсөн, яңы партнерҙар табыу.\nӘгәр һеҙ ҡатын-ҡыҙҙар өсөн махсус бар вариант эҙләп табыу өсөн ҡатын-ҡыҙ һәм ир-егет булараҡ, партнерҙар эҙләү, секс.\nБөтә кәрәкле нәмә өсөн аралашыу рулетка беҙҙең бүлмәләренә веб-камера һәм микрофон, тәҙрәнән ҡарап.\nтөймәгә басыгыз веб-камералар, шулай булғас, ярҙам отрегулировать хәлдәрҙе веб-камера тоташтырыу менән бәйле башҡа төймәгә баҫып алыу һәм номерҙары аралашып барҙы.\nБеҙгә күберәк интернетта бар-теләһә ҡайһы ваҡытында чата, һәм мин ч өҫкө өлөшө күрһәтелә.\nТабылған ҡыҙ Колумбус, США\nسائٹس کے تصادم کے لئے مفت ، کوئی رجسٹریشن\nегет танышырға онлайн башҡа танышыу сайттарына теркәлдем видеочить онлайн рулетка ҡыҙы менән шунда танышҡан. чатта яҙып рулетка башҡа ҡыҙҙар менән ч рулетка ҡыҙы менән бушлай таныша видео чат ҡатын-ҡыҙ сайтында танышырға видео осрашып таныштыҡ юллау өсөн ҡатын-ҡыҙ менән танышырға теләп иғлан


Башҡорт дәүләт университетының Сибай институтында быйылдан башлап “Арғымаҡ” тип аталған төҙөлөш отряды эшләй - Сибайский институт\nБашҡорт дәүләт университетының Сибай институтында быйылдан башлап “Арғымаҡ” тип аталған төҙөлөш отряды эшләй\n“Технология” факультетының икенсе курсын тамамлаған дүрт студентты берләштергән отрядта әүҙем һәм тырыш егеттәр каникул ваҡытында үҙҙәре белем алған уҡыу йортона һәм йәшәгән ятаҡтарына ярҙам итә. Улар уҡыу йортоноң төрлө корпусында төҙөкләндереү, ремонт эштәрен башҡара, юлдарға таш түшәй, йөҙләй, биҙәкләй.\nБар яҡлап үҙ эшенең оҫтаһы Шәрифйән Әфләтунов егеттәргә ярҙам итә, кәңәштәрен бирә. Бөгөн төҙөлөш отрядында эшләгәндәрҙең барыһы ла етмештән ашыу һөнәргә эйә тиһәк, һис тә арттырыу булмаҫ. Факультеттың иң шәп студенттары ғына түгел улар, оҫта бейеүсе, йыр-моңға дәртле, ҡул эшенә маһир, бар яҡлап талантлы башҡорт егеттәре лә! Кәрәк икән, сәхнәләрҙе дер һелкетеп бейегән, спортта алдынғылыҡты бирмәгән, белем алыуҙа үҙҙәрен яҡшы яҡтан күрһәткән Рифат Ҡолмөхәмәтов (Баймаҡ районы), Илсаф Ғәзизов (Әбйәлил), Айса Байғалин (Баймаҡ) һәм Фәнис Алғошаевтар (Йылайыр) төҙөлөш отрядында ла һынатмай. Ике ҡуянды бер юлы атып ала улар, хеҙмәт практикаһы ла үтәләр. Әйткәндәй, быйыл “Берҙәм Рәсәй” партияһы башланғысы менән республикала студенттарҙың төҙөлөш отрядтары тергеҙелде. Уҡыу йортоноң төҙөлөш отряды командиры Ғайса Хәсәнов белдереүенсә, егеттәр, ниндәй эш башҡарыуҙарына ҡарамаҫтан, бирешмәй, тырышып эшләй. Физик эштән ҡурҡып тормайҙар, барыһының да ауыл ерендә тыуып үҫеүе лә ярҙам итәлер. Быйыл йәй эшләргә теләк белдереүселәр бик аҙ булған, киләһе уҡыу йылынан был эште иртәрәк башларбыҙ һәм төҙөлөш отрядтарында эшләргә теләк белдергән студенттарҙың һаны икеләтә артыр, тип ышанабыҙ, ти ул.\nСтудент отрядында хеҙмәт итеүҙең тағы бер әһәмиәтле яғы бар – аҡса эшләү. Студенттар менән килешеү төҙөлгән, уларға эш хаҡы түләнәсәк. Көн һайын төҙөлөш отрядында эшләүселәргә төшкө аш ҡаралған. Иң мөһиме – студенттар үҙҙәрен хеҙмәттә һынап ҡарай, ә хеҙмәт сынығыуы алған кеше тормошта ышаныслыраҡ аҙымдар менән атлай, ҡаршылыҡтарға бирешмәй. Икенсенән, эш менән мәшғүл йәштәрҙең насар уйҙарға, алама шөғөлдәргә ваҡыты ла, теләге лә булмай. Өсөнсөнән, аҡса бер ваҡытта ла артыҡ түгел: үҙ көсөң менән тир түгеп алған эш хаҡы бәрәкәтле лә, ҡотло ла була.\n– Үҙебеҙ белем алған уҡыу йортонда бер аҙ эшләп алғас, тыуған ауылдарыбыҙға ҡайтырға иҫәп, атай-әсәйҙәребеҙгә бесән эшләргә ярҙам итергә кәрәк, – тип йылмая егеттәр. – “Арғымаҡ”тар бирешмәй, һәр эштә өлгөр, тырыш һәм әүҙем!\nБер-береһенә ҡарата иғтибарлылыҡ, тәртип, яуаплылыҡ, эшһөйәрлек һәм иң мөһиме – маҡсат ҡуя белеү сифаттарына эйә булырға ярҙам иткән төҙөлөш отрядтарында хеҙмәт сынығыуы алған Рифат, Фәнис, Айса һәм Илсафтың дуҫлыҡтары киләсәктә лә йәшлектәренең иң матур хәтирәһе булып күңелдәрендә мәңге һаҡланһын!\nКәримә УСМАНОВА. «Башҡортостан» гәзитенең үҙ хәбәрсеһе


Йәшәргә кәрәк, йәшәргә!\n1 Июнь 2021, 16:35\n…Беләһегеҙме, мин кешенең йәне ысынлап та барҙыр, тип уйлайым. Башым менән ныҡ бәрелеп, иҫемде юғалтҡанмын, тигәйнем бит инде. Шунан күрәм инде үҙемде өҫтән. Ысын. Үҙемдең ятҡанымды күрҙем. Көн шул тиклем матур, ҡояшлы. Бөтә тирә-яҡ матур. Ә кешеләр әйтә: “Ҡан. Ҡойо, шундай бысраҡ”,--тип. Ә мин улайтып күрмәнем. Ҡатын-ҡыҙҙың йәне барыбер матурлыҡҡа ынтылалыр инде. Таштар араһында ятам бит инде. Мин үҙемә ҡараным да, былай арыу ғынамын икән, тип уйланым. Эргә-тирәләге үләндәр йомшаҡ ҡына, тере генәләр. Ағастар ҙа тере. Эргәлә ятҡан таштар ҙа нисектер тере. Улар йомарланып, нишләптер йоҡларға ятырға иттеләр.\nЖурналист Юлай Мәҡсүтовтың (мәрхүм инде) "Аяҡтарым юлда, күңелем һеҙҙә, баймаҡтар!" исемле китабына уның күп кенә мәҡәләләре тупланған. 2014 йылда яҙылған мәҡәләһенән өҙөк килтерәбеҙ. Ҡыҫҡартып алдыҡ.\nҮҙебеҙ яҙған яҙмыш\n…Ғүмер ҡәләм менән бер –уны матур осларға кәрәк, тиҙәр. Был бигерәк тә беҙгә, ҡәләм тирбәтеүсе журналист халҡына, нығыраҡ ҡағылалыр. Үҙебеҙҙең яҙған мәҡәләләребеҙҙә башҡаларҙы нисек йәшәргә, ниҙер эшләргә, ҡаршылыҡтарҙы, ауырлыҡтарҙы нисек еңеп сығырға, нисек бәхетле булырға өйрәтеп, аҡыл һатыу ғына аҙ, иң элек үҙебеҙ үрнәк күрһәтеп, үҙебеҙ өгөтләгәнсә матур йәшәргә, идеяларға, хылдарыбыҙға хыянат итмәҫкә, халҡыбыҙға тоғро хеҙмәт итергә, хатта әжәл менән осрашҡанда ла, ҡурҡмай, уның алдында теҙләнмәй, яһил күҙҙәренә ғорур рәүештә тура ҡарарға тейешбеҙҙер. Һәр журналист үҙ яҙмышын ғәҙәттә үҙе яҙа. Яҡшы яҙылған яҙмыш иң мауыҡтырғыс романдарыңдан да тормошсаныраҡ, фәһемлерәк, күңел яҡыныраҡ була йыш ҡына.\nҒөмүмән, редакция йомошо буйынса юл йөрөгәндә, ниҙәр генә күрергә һәм ниҙәр генә кисерергә тура килмәй беҙҙең ҡәләмдәштәребеҙгә. Ябай ғына хәбәр йәки ваҡиға тураһында яҙыр өсөн дә уларға ҡай саҡта ысын мәғәнәһендә йәһәннәмдәр аша артылып, утты, һыуҙы үтергә тура килә. Хәйер, бәлә-ҡаза бит әҙәм балаһын һис айырып тормай: хәбәрсене лә, шулай уҡ ябай кешене лә берҙәй аңдып, аяҡ аҫтында ғына көтөп, һағалап ята…\nБыл хәл бынан йыл ярым элек булды. Баймаҡ районында мәғариф хеҙмәткәрҙәренең республика август кәңәшмәһе башланыр көн ине. Әмәлгә тура килтереп, яңы һалынған Темәс-Билал-Ҡырҙас асфальт юлын файҙаланыуға тапшырыу тантанаһын уҙғарыу ҙа ҡаралғайны, “Һаҡмар” район гәзите журналистары Сәлимә Кейекбирҙина, Хәмдиә Искаковалар менән бергә уларҙың редакцияһының “Волга”һында тантана урынына Баймаҡ һәм Әбйәлил райондары сигендәге трассаға юлландыҡ.\nКөн болотло, ямғырлы. Ара-тирә ҡойоп ямғыр яуып үтә лә, бер аҙ аяҙытып, ҡуйы болоттар араһынан ғәйепле кешеләй ҡояш йылмайып сыҡҡылай. Ашығабыҙ. Асфальт юл яңыраҡ ҡына һалыныуға ҡарамаҫтан, ашыҡ-бошоҡ ҡына эшләнгәнгәмелер, урыны-урыны менән ҡаты итеп һелкетеп ала. Юл ситенән һаҡлыҡ бағаналары, трос-рельстары ла ҡуйылмаған исмаһам. Остоң, киттең, бөттөң…\nМашинала бишәү барабыҙ. Шофер Фаил. Уны тәүгә күреүем. “Һаҡмар” гәзитенең фотохәбәрсеһе Хәмдиә Искакова яҡшы таныш. Үҙем дә фото төшөргәнлектән, Хәмдиә апайҙың район гәзитендә баҫылған эштәре менән даими ҡыҙыҡһынып барам. Сәлимә Кейекбирҙина “һаҡмар”ға 2001 йылдың йәйендә эшкә килгәйне.\nЮлға сығыр алдынан ғына “Һаҡмар”ҙың мөхәррире Илһам Йәндәүләтов, Сәлимәне маҡтап:\n--Яҡшы ғына эшләп йөрөй. Ҡушылған эште оператив рәүештә ваҡытында үтәй, --тип телгә алғайны.—Үҙенең инициативаһы буйынса ла байтаҡ эштәр башҡара. Характеры—аралашыусан. Кешенең йөрәк серен уртаҡлашып, эс-бауырына инеп китерлек һәләткә эйә. Һәр ваҡыт ихлас һөйләшә. Бошоноп, берәй нәмәгә янып-көйгәнен һис күрмәҫһең, һәр ваҡыт йылмайып йөрөй.\nМөхәррире белмәй әйтмәгән икән. Алсаҡ күңелле Сәлимә әле лә төрлө ҡыҙыҡ хәлдәр тураһында һөйләп, оҙон юлды ҡыҫҡартып, беҙҙең менән машинала бергә барған ҡунаҡ ҡыҙы--әхирәте Ләйсән менән көлөшөп, барыһының да күңелен күтәреп килә. Ниһайәт, Баймаҡ-Әбйәлил сигенә лә еттек. Ике районды тоташтырған асфальт юлды асыу тантанаһына ваҡытында өлгөрҙөк.\n--Кире ҡайтҡан саҡта мине көтөп тормағыҙ,--тинем юлдаштарым менән алдан уҡ хушлашып.—Мин тороп ҡалам. Әбйәлил юл төҙөүселәре тураһында мәҡәлә яҙаһым бар. Сибайға үҙем ҡайтырмын…\n“Юлды асыу тантанаһына килгән делегацияны ҡаршы алдыҡ. Фотоға төшөрҙөк. Ҡараныҡ. Һөйләгәндәрен яҙып алдыҡ. Шунан һуң бөтә кешеләр ыңғайына машиналарға ултырып, ҡайтып киттек. Беҙ Өфөнән килгән делегациянан ҡалмай, көнө буйы уларҙың артынан йөрөргә тейеш инек. Делегация һәйбәт машиналарҙа шәп итеп йөрөгәс, уларҙан ҡалып ҡуймайыҡ тип, беҙ ҙә ныҡ ҡабаландыҡ. Өмөтбай ауылы янындағы Әүлиә тауы итәгенән юл буйлап килгәндә, алдағы ике “Волга”ны ҡыуып уҙырға иттек. Беҙ обгонға киткәс, алда барған 606-сы һанлы аҡ “Волга” ҡаршыбыҙға сыҡты. Беҙҙең хакимиәттең машинаһы, тип уйланым. Төҙөлөш, газификация буйынса урынбаҫарҙың машинаһы ине. Иҡтисад йүнәлеше буйынса эшләгәс, беҙ ул “Волга”ға ултырып йөрөгәнебеҙ бар. Шул машинаға төкөлмәйбеҙ тип, бейек юлдан ҡолағанбыҙ. Мин водителдең креслоһы артында ултыра инем. Машнабыҙ ныҡ һеңкей башлағайны, мин, хәҙер кресло төшһә, аяғым һыныр тип ныҡ ҡурҡтым да, аяҡты аҫтан өҫкә алып, ҡосаҡлағанмын…Ҡабырғаларым һынып, үпкәмә “ғыжт” итеп инеп киткән тойғоно һаман дә иҫләйем. Минең күп ерем йәрәхәтләнгән булған. Башым менән ҡаты бәрелеп, иҫтән яҙғанмын…\n…Беләһегеҙме, мин кешенең йәне ысынлап та барҙыр, тип уйлайым. Башым менән ныҡ бәрелеп, иҫемде юғалтҡанмын, тигәйнем бит инде. Шунан күрәм инде үҙемде өҫтән. Ысын. Үҙемдең ятҡанымды күрҙем. Көн шул тиклем матур, ҡояшлы. Бөтә тирә-яҡ матур. Ә кешеләр әйтә: “Ҡан. Ҡойо, шундай бысраҡ”,--тип. Ә мин улайтып күрмәнем. Ҡатын-ҡыҙҙың йәне барыбер матурлыҡҡа ынтылалыр инде. Таштар араһында ятам бит инде. Мин үҙемә ҡараным да, былай арыу ғынамын икән, тип уйланым. Эргә-тирәләге үләндәр йомшаҡ ҡына, тере генәләр. Ағастар ҙа тере. Эргәлә ятҡан таштар ҙа нисектер тере. Улар йомарланып, нишләптер йоҡларға ятырға иттеләр. Кешеләрҙең дә барыһын да таныйым. Миңә табан баш врач йүгереп килде, уны таныным. Мин уны Әминев, тип уйланым. Ул миңә укол һалды. Беҙҙең район мәҙәниәт идаралығы начальнигы Фәтиха апай ҙа бар ҙа инде, уны күрҙем. Алһыу төҫтәге костюм кейгәйне. Уның костюмы ла шундай матур икән, тим. Бына шундай уйҙар, ғәләмәт аптырайым инде. Үҙеңдең уйың менән үҙеңдән сығып китәһең икән… Мирзаны (ире—редакция) күрҙем. Йүгереп, костюмы елпелдәп төшөп килә ине. Уның тауышын ишеттем: “Тереме?”--тип һораны. Фәтиха апай: “Тере. Тыныслан”,--тине. Мирзаға әйләнеп ҡараным. Шулай әйләнеп ҡарап була икән. Мирзаға ҡарағайным, уның йөҙөн дә күрмәнем, күҙен генә күрҙем. Шундай ике ҙур күҙ ине. Ҡараным да ҡурҡтым. Шунан иҫемә килгәнмен. Мирза эргәмә килеп еткәс: “Мирза”,--тип әйткәнмен.\nШунан һуң бер килге иҫем юйылған да, тағы осоп киткән һымаҡ булдым. Күрәм инде: мине каталка һымаҡ носилкаға һала башланылар. Мине алып китеп баралар, мир арттарынын өлгөрә алмайым. Үҙемсә, йүгерәм инде! Ул нисек йүгергәнмендер, белмәйем. Ҡабаланам. “Ашығыс ярҙам” машинаһына барып етһәм, тороп ҡаласаҡмын. Ныҡ итеп ҡабаландым, тирләп-бешеп бөткән һымаҡ булдым. “Ашығыс ярҙам” машинаһының артҡы ишеген астылар ҙа, врачтар йүгереп-йүгереп инделәр. Ҡулдарына капельница тотҡандар, унда тағы берәүһе нимәлер күтәргән. Шундай ығы-зығы инде. Мирзаны машинаға алдылар. Шунан “Ашығыс ярҙам” машинаһына нисек тә барып етеп, эскә инеп өлгөргәйнем генә, машина ишеген ябып, китеп тә барҙы, ҡабаланып. Ни булһа ла, инеп ҡалдым инде шулай “скорый”ға. Шул тойғоно иҫләһәм, хәҙер ҙә йәнемә ғәләмәт рәхәт булып китә…\nБында, дауаханаға килтергәстәр, кешеләрҙе танығанмын, һөйләшкәнмен. Уныһын кешеләр әйтә, мин үҙем белмәйем. Мирзаның өлкән апаһы Алһыу Аҡбулатова реанимацияла анестезиолог булып эшләй. Алһыу апай беҙҙе ҡаршылаған. Уға ла: “Алһыу апай, минең үлгем килмәй”,--тигәнмен. Иҫләмәйем инде…Күҙ алдымда һәр ваҡыт малайым ғына торҙо. Мәктәпкә китеп бара, имеш. Ҡулына сәскә тотоп алған, атлаған һайын бер тажы төшөп ҡала бара…Беренсе тапҡыр мәктәпкә барырға йөрөй ине бит. Август айы. Ваҡыт аҙ ғына ҡалғайны. Шуны уйлап, ныҡ көйөнөп йөрөгән мәлем булғандыр.\nОперациянан һуң, реанимация бүлегенә әсәйем инеп торған. Әсәйемдең тауышын ишеттем. Врачтар уға: “Беҙ ҡулыбыҙҙан килгәндең барыһын да эшләнек, ҡыҙығыҙ йәшәрме-юҡмы—уныһын әйтә алмайбыҙ, хәҙер бөтәһе лә өҫтән тора”,--тигәндәр. Башҡаһын иҫләмәйем…”\n“Йәшәргә кәрәк, йәшәргә!”\nСәлимәнең хәле, ысынлап та, ҡыл өҫтөндә генә була. “Ярты сәғәткә һуңлаһа, ул үлер ине”,--тигәндәр врачтар. Ҡабырғалары һынған. Дүртәүһе һынып, үпкәһенә инеп киткән, йөрәгенә етергә 4 миллиметр ғына ҡалған. Йөрәктән сыҡҡан, ҙур аортаһы ҡырҡылған. Ҡанын бик күп юғалтҡан. Башҡа йәрәхәттәре лә байтаҡ булған. Сәлимәне ҡотҡарыр өсөн Баймаҡ врачтары барыһын да эшләгән. Ҡан етмәгәс, “Һаҡмар” гәзите редакцияһынан, ҡаланың төрлө ойшма һәм предприятиеларынан 22 кеше ҡан тапшырып, ярҙам иткән. Кешелә барлығы 5 литр самаһы ҡан булһа, Сәлимәгә 4 литрға яҡын ҡан ҡойғандар.\n--Бер заман үлеп барам, --тип һөйләй Сәлимә үҙе.—Шул хәтлем хәлем юҡ. Операциянан һуң көн һайын консилиум. Врачтар мине иҫендә түгел, тип уйлай бит. Башым менән ҡаты һуғылғанлыҡтан, ете ҡат мейенең өсәүһе йәбешкән булған. Врачтар әсәйемдәргә: “Ҡыҙығыҙ иҫенә килер-килеүен, парализовать итмәһә, бәлки , тороп та китер, әммә “былайыраҡ” булып ҡалыуы бар”,--тип әйттеләр. Мин шуны ишетеп яттым. Йәшмен бит әле, улайтып ятҡым килмәй. Үҙем: “Йәки йәшәргә, йәки үлергә кәрәк”—тип уйланым. Шунан үҙемә: “Йәшәргә кәрәк”,--тигән маҡсат ҡуйҙым. Ауыртыуҙарға түҙеп, өндәшмәй, ҡысҡырмай, уколдан уколға тиклем түҙеп ятырға тырышам. Кешенең йәшертен көстәре күп икән. Аварияға тиклем ел өрһә лә сөскөрөп, мин үҙемде ныҡ көсһөҙ икәнмен, тип уйлай торғайным. Кеше көслө икән ул!\nЭйе, Сәлимә барлыҡ ихтыяр көсөн туплап, врачтар һәм туғандары, дуҫ-иштәре ярҙамында әжәлде еңеп сыға. Авариянан һуң өсөнсө көндә иҫенә килә, 10 көндән тороп, үҙе яйлап атлап йөрөй башлай, 22 көндән дауахананан өйөнә ҡайтып китә…\n13 ғинуар, 2004 йыл.


Фекерләшеү:Башҡорт дәүләт академия драма театры — Башҡорт Википедияһы\nФекерләшеү:Башҡорт дәүләт академия драма театры\nБыл мәҡәлә тулыһынса йәки өлөшләтә Урыҫ Википедияһындағы «Башкирский театр драмы имени Мажита Гафури» мәҡәләһенең төп нөсхәһе нигеҙендә яҙылды.\nАвторҙар исемлеген төп нөсхә мәҡәләнең төҙәтеүҙәр тарихы битенән ҡарай алаһығыҙ. 10 сентябрь 2009 йыл\nБыл театр тураһында өс бер иш мәҡәлә ҡуйылған--Шәһәрбаныу (әңгәмә) 02:31, 22 ноябрь 2017 (UTC)[ответить]\nШәһәрбаныу, Өс бер иш мәҡәлә ҡуйып булмай. Уларҙың береһен генә викидата менән бәйләп була. Бәлки театрҙың тулы һәм ҡыҫҡа исемдәнән һылтанма ҡуйылғандыр?--ZUFAr (әңгәмә) 04:27, 22 ноябрь 2017 (UTC)[ответить]\n9 йүнәлтмә — #REDIRECT [] --Рөстәм Нурыев (әңгәмә) 05:20, 22 ноябрь 2017 (UTC)[ответить]\nАсып ҡарағыҙ үҙегеҙ.Береһендә дәүләт һүҙе юҡ, икеһенең исеме бер иш кеүек күренде миңә. Бер-береһен ҡабатлаған өс мәҡәлә (Т.Рәшитова тураһында яҙғанда ҡарағайным)--Шәһәрбаныу (әңгәмә) 15:40, 22 ноябрь 2017 (UTC)[ответить]\nАлфавитлы күрһәткестән Мә тип эҙләп табығыҙ, күрерһегеҙ.--Шәһәрбаныу (әңгәмә) 15:42, 22 ноябрь 2017 (UTC)\nшулармы? --Рөстәм Нурыев (әңгәмә) 16\n16, 22 ноябрь 2017 (UTC)\nБашҡорт дәүләт академия театры\nБашҡорт дәүләт драма театры\n- былар барыһы ла йүнәлтмә --Рөстәм Нурыев (әңгәмә) 16:28, 22 ноябрь 2017 (UTC)[ответить]\nЭйе, шулар. Был мәҡәләләрҙә материал бик әҙ.Ҡарап, ниндәйҙер фекергә килеп, береһен матурлап, тулыландырып ебәрергәлер ул. Берәй белгес эшләһә һәйбәт. Теләктәре булмаһа, мин эшләрмен. Ашығыс эштәремде әҙерәк теүәлләштереп алайым да.--Шәһәрбаныу (әңгәмә) 02:07, 23 ноябрь 2017 (UTC)[ответить]\nУлар барыһы ла бер мәҡәләгә илтеүсе ЙҮНӘЛТМӘЛӘР, эстәлектәре #REDIRECT [[Башҡорт дәүләт академия драма театры]]. Ә төп мәҡәлә берәү генә — Башҡорт дәүләт академия драма театры. --83.169.200.210 04:00, 23 ноябрь 2017 (UTC)[ответить]\nhttps://ba.wikipedia.org/w/index.php?title=Фекерләшеү:Башҡорт_дәүләт_академия_драма_театры&oldid=900210 ҡабул ителгән\nБыл бит һуңғы тапҡыр 20:10 2 август 2019 үҙгәртелгән.


Өфөлә йәшәүселәр араһында Анатолий Михайлович Виноградовт ыҡы кеүек бай фотоархив бер кемдә лә юҡтыр, моғайын. Бына ин де ярты быуат дауамында ул ул фотография менән мауыға. Өфөлә\nАнатолий Михайлович 1956 йылдан алып йәшәй. Ул - фронтовик,\nотставкалағы майор, шуға күрә Еңеү көнө уның өсөн оло байра мдарҙың береһе.\nУл бик теремек, һомғол буйлы ( офицерлыҡ һөҙөмтәһе), бына н тыш бик яҡшы әңгәсәсе лә. Тик ҡарҙай сал сәстәре менән һаҡ алы ғына уның олпат йәше тураһында һөйләй: 22 апрель көнө Ан атолий Михайловичҡа 78 йәш тулды.\nМәктәпте тамамлағас моряк булырға хыяллана ул, хәрби диңг еҙ мәктәбенә уҡырға инеү теләге менән яна. Һәм әгәр ҙә һуғыш\nсыҡмаһа, уның теләктәре мотлаҡ аҡланған булыр ине. 1944 йыл да фронтҡа саҡырыла, беренсе Украина һуғыш хәрәкәттәрендә ҡа тнаша.\nЕңеү көнөн лейтенант Виноградов Стәрлетамаҡта ҡаршы ала. Унда командование ҡушыуы буйынса белем ала. Һуғыш йылдарында\nҡалала хәрби училище эшләй, һуңынан ул Өфөгә күсә. Йәш һалд аттан миномет белгесе әҙерләйҙәр. Училищенан һуң уға совет һ аладаттары менән бергә өс йыл буйына Германияла хеҙмәт итерг ә тура килә. Артабан Прибалтика хәрби округында хеҙмәт көтә егетте. Тап ошонда уның фотография менән мауығыуына башланғы с һалына ла инде. Виноградовҡа супераппарат - "Практика" тип\nаталған немец аппаратын һатып алыу бәхете тейә. Бергә хеҙмә т иткән иптәштәрен, тәбиғәт күренештәрен мәңгеләштерә ул. От пуск ваҡытында тыуған Тверь яҡтарына ҡайтҡас, һуңынан иҫкә а лыр өсөн барлыҡ туғандарын да фотоға төшөрә. Был тәжрибә яра йһы уҡ уңышлы килеп сыға һәм дуҫтары уға был эш менән етди ш өғөлләнергә кәңәш итә.\n1956 йылда Анатолий Михайлович ғаиләһе менән Прибалтикан ана Өфөгә күсеп килә. Ул ваҡытта армияла ҡыҫҡартыу бара, шуғ а күрә уға хәрби карьераһын туҡтатырға тура килә. Фотоател ьеға эшкә урынлаша. Тиҙҙән республиканың "Совет Башҡортоста ны" гәзите үткәргән конкурста ҡатнаша. "Ленисы", "Нефтяник Башкирии", "Черниковский рабочий" гәзиттәре менән хеҙмәттәшл ек итә башлай. 1962 йылдың апрель айында уны "Совет Башҡорто станы" гәзитенә фотокорреспондент итеп эшкә саҡыралар. Ҡырҡ йылға яҡын ошо гәзит штатында хеҙмәт итә ул, әле ике йыл ғын а фотоға төшөрөү эштәре менән шөғөлләнмәй, үҙенең архивын тә ртипкә килтерә. Унда меңләп һоҡланғыс һүрәттәр бар. Виноград овтың үҙ ҡағиҙәһе бар: үҙ хәтереңә ышанма, һәр нимәне ҡағыҙғ а билдәләп бар. Шуға күрә һәр бер фотоның артында уның ҡайҙа , ҡасан төшөрөлөүе, кемде һүрәтләүе хаҡында мәғлүмәт табырға\nбула. Виноградовтың фотоларында республика һәм уның башҡала һы тормошонан йөҙләгән ваҡиғалар сағылыш таба. Өфөнөң нисек төҙөлөүө, уның завод һәм фабрикалары ҡеүәтләнеүе, урам һәм п арктарҙың үҙгәреүе күренә уларҙа.\nАнатолий Михайлович фотографиялар яһауҙан тыш, уларға ли рик өҫтәмәләр биреүгә лә оҫта. Ғөмүмән, Виноградовты белеүсе ләр өсөн ул - тәртиплелек һәм ышаныс эталоны булып тора. Ул - республика һәм Халыҡ - ара күргәҙмәләр лауреаты, БАССР һәм\nРСФСР - ҙың атҡаанған мәҙәниәт эшмәкәре.


Бөтә донъя буйлап танышыу видео - ВИДЕО Ч. Онлайн танышыу!\nБушлай рулетка уйнай\nРулетка уйнарға теләүселәр бушлай тикшереү һәм ҡулланыу? Шул саҡта ғына һеҙ бында, рулетка версия Бушлай, онлайн-казиноБУШЛАЙ: бушлай рулетка уйнап, әлегә бушлай онлайн казино уйында рулетка уйынды уйнайбыҙ. күнегеүҙ кеүек тәңкә аҡса йыйылған.\nУйын аҡсаға булһа ғына реаль тамғалар алдында рулетка менән һеҙгә тынғылыҡ булмаҫ.\nБында, бәлки, һин ни теләһәгеҙ беҙҙең сайтҡа упражняться. әгәр һеҙ теләһәгез, һеҙ кәрәк урында килә.\nТөркөм булып тора һәм илдең популяр киң спектрын тәҡдим free chat ч ҡарап, чаты, һәм шул төбәктәИнтернет-берләшмәләр бушлай һәм системаһының асыҡ булып тора, шуға күрә башҡа ҡатнашыусылар менән файҙаланыусы бөтә ҡыҙыҡһыныуҙарын иҫәпкә ч менеджер ҡатнашырға саҡыра. Иң мөһиме: ябай һәм файҙаланыу өсөн ҡаршылыҡһыҙ ч, һеҙ һуңғы версия Java компьютер ҡуйылған булырға тейеш. Басыгыз ч-серверҙар өсөн шулай аталған һәм монитор менән уйындың өсөн бөтөрөп ч раздражать тикшерергә мөмкин. Һеҙ бынд...\nХоджент баш тартыр, бурыстарына етди\nФормула һөҙөмтәле ғилми тикшеренеү: - Бында: ХоджентТажикстан.\nРәхим итеп, иғтибар, инглиз теле тип сат-был арауыҡ, беҙ кешеләр төрлө телдә һөйләшә һәм рөхсәт ите...\nШулай уҡ заманса һәм эшлекле коммуникациялар сөнки мохтаж, тәү сиратта, хәүефһеҙ һәм тиҙ мәғлүмәт алмашыу ысулдарын. Интеграциялау компаниялары"компанияһы Илсеһе Битрикс"мәғлүмәт хеҙмәткәре кисекмәҫтән алмаштырыу мөмкинлеге бирергә һәм тиҙ арала ҡарарҙар ҡабул итә. Теләһә ниндәй ҡоролошта хәбәрҙәр менән алмашыу мөмкинлеген - П, П планшет, см...\nБелер, тип, Яңғыҙ белә, сөнки уларҙың аралашырға яратаһығыҙмы, дуҫтарым, белә, ҡыҙыҡһына һәм ...\nтеркәү телефоны таныш булмаған менән видео без бушлай танышыу сайттарына теркәлдем башҡа ҡыҙҙар менән һәм бушлай теркәү видеочивать православие танышты онлайн видео чат танышты бушлай таныша видео фото видеочить менән ҡыҙы 18 видеочить чатрулетка чатрулетка ҡыҙы 18 18 ч башҡа рулетка


ВЛАДИМИР ПУТИН: "АРТАБАН ДА ШУЛАЙ БУЛАСАҠ"\n24 Июнь 2019, 11:13\nРишүәтселеккә ҡаршы көрәш көсәйәсәк, уның буйынса бөтә енәйәт эштәре аҙағына еткереләсәк.Был хаҡта Рәсәй Президенты Владимир Путин “тура бәйләнеш” мәлендә белдерҙе.“Мин был тәртипһеҙлекте бөтөрөү өсөн ҙур яуаплылыҡ тоям. Әгәр беҙ енәйәтселек менән көрәшәбеҙ икән, уны аҙағына тиклем еткерергә, асыҡ рәүештә алып барырға тейешбеҙ”, – тине Рәсәй лидеры.Ил етәксеһе ришүәтселеккә ҡаршы көрәш компромисһыҙ барасағын белдерҙе. “Рәсәйҙә коррупцияға бәйле енәйәттәр кәмей. Бының сәбәбе – эҙмә-эҙлекле эшләүҙә, ике арала килешеүгә юл ҡуймауҙа. Артабан да шулай буласаҡ”, – тине Президент.#ВладимирПутин\nРишүәтселеккә ҡаршы көрәш көсәйәсәк, уның буйынса бөтә енәйәт эштәре аҙағына еткереләсәк.\nБыл хаҡта Рәсәй Президенты Владимир Путин “тура бәйләнеш” мәлендә белдерҙе.\n“Мин был тәртипһеҙлекте бөтөрөү өсөн ҙур яуаплылыҡ тоям. Әгәр беҙ енәйәтселек менән көрәшәбеҙ икән, уны аҙағына тиклем еткерергә, асыҡ рәүештә алып барырға тейешбеҙ”, – тине Рәсәй лидеры.\nИл етәксеһе ришүәтселеккә ҡаршы көрәш компромисһыҙ барасағын белдерҙе. “Рәсәйҙә коррупцияға бәйле енәйәттәр кәмей. Бының сәбәбе – эҙмә-эҙлекле эшләүҙә, ике арала килешеүгә юл ҡуймауҙа. Артабан да шулай буласаҡ”, – тине Президент.


Төклө аяғың менән - Һары Эт, ырыҫлы һәм имен бул! » Яйыҡ гәзите | Газета Яик\nЯйыҡ гәзите » Мәғариф, мәҙәниәт » Төклө аяғың менән - Һары Эт, ырыҫлы һәм имен бул!\nБының менән һеҙ Этте йәһәт кенә ҡулға эйәләштереп, уның ышанысын яуллай ал-ырһығыҙ. Һөҙөмтәһе - йылығыҙ уңышлы булыр.\n2018 йылдың традицион төҫтәре: һары, зәйтүн, алтын, һоро, кәфүә төҫө. Аҡ, һарғылт-аҡ төҫтәр Эт өсөн нейтраль тип һанала. Яңы йылды ҡаршылау өсөн кейем һайлағанда ошо төҫтәргә лә туҡтарға мөмкин. Шулай ҙа традицион һәм шуға яҡыныраҡ төҫтәргә өҫтөнлөк бирһәгеҙ, һәйбәтерәк булыр.\nҺайлаған кейемдәрегеҙҙең төҫө ныҡ сағыу булып, ҡысҡырып тормаһын, шулай уҡ йырыҡ итәкле, тәрән декольте, үтә күренмәле материалдан тегелгән кейем-дәр булмаһын, уларҙы Эт үҙһенмәй. Сөнки уның холҡондағы төп һыҙаттар - тыйнаҡлыҡ һәм инсафлыҡ. Әлбиттә, был эт матур кейемдәрҙе яратмай тигән һүҙ түгел. Биҙәүестәрҙе лә зауыҡ белеп кенә өҫтөгөҙҙәге күлдәгегеҙгә тура килгәнен тағығыҙ. Гәүһәр биҙәүестәр ҡәтғи рәүештә тыйыла. Әгәр кейемегеҙҙе төрлө тиренән эшләнгән элементтар менән байытһағыҙ, бигерәк тә һәйбәт булыр. Мәҫәлән, манжеттар, яға, итәктәрҙе тире киҫәктәре менән биҙәп сығыу, өҫтәмә аксессуарҙар: шәл, яулыҡ, ҡайыш һеҙҙең кейемегеҙҙе тағы ла нәзәкәтлерәк, күркәмерәк итәсәк.\nӨҫтәлгә ҡуйыу өсөн һауыт-һаба һайлағанда, балсыҡтан, ағастан эшләнгәндәренә өҫтөнлөк бирегеҙ, сөнки Эт ябайлыҡты ярата. Әгәр бындай мөмкинлегегеҙ булмаһа, өйҙә булғанын ҡулланырға ла ярай. Улар һары, йә иһә һоро төҫлө булһа һәйбәт, классик аҡ төҫ тә бара. Өҫтәл япмаһын да йыл төҫөнән сығып һайлағыҙ. Шулай уҡ һәр кешегә исемле салфетка һалып, уларҙа эт һүрәте төшөрөлһә, бигерәк тә матур буласаҡ. Ә ниндәй Яңы йыл май шәмдәрһеҙ?! Алтын, һары, аҡ төҫтән торған өс бейек шәмде өҫтәл түренә, ә бәләкәйерәктәрен тирә-яҡлап ултыртып сыҡһағыҙ, табынығыҙ бигерәк күркәмләнеп китер.\nЙыландың ағы ла - йылан, ҡараһы ла - йылан\nБыйыл еләк бигерәк уңған. Әлеге ваҡытта халыҡ урмандан ҡайтмай, еләкте йығылып ятып йыя, тиһәң дә була. Ғөмүмән, йәйгеһен тәбиғәт ҡосағына сығып, ял... Тотош уҡырға\nКөндәр йылытыу менән баҡса мәшәҡәттәре лә күбәйә. Көҙ мул уңыш алам тиһәң, хәҙерҙән үк ең һыҙғанып эшкә тотонорға кәрәк. Ҡайһы бер уңғандар февраль,... Тотош уҡырға


Башҡортлоғоң ғәмәлеңдә сағылһын! | Всемирный курултай башкир\nҺуңғы тапҡыр халыҡ иҫәбен алыу мәғлүмәттәре буйынса Бишбүләк районында 5730 башҡорт йәшәй. Тарихи ваҡиғаларға күҙ һалһаң, Һарайлы-мең башҡорттары әлеге Татарстан территорияһында 1753 йылда Күл-иле, Мең башҡорттарынан ер алып, был ерҙәргә ҡайтып ултырған. Дүсән, Айыт, Шатмантамаҡ, Елболаҡ – XVIII – XIX быуаттарҙа барлыҡҡа килгән башҡорт ауылдары. Бөгөн төбәктә һөйләш бер ни тиклем үҙгәрһә лә, “Башҡорт ырыуҙары тарихы” китабын алып уҡыған, шәжәрәләрен барлай башлаған, өйрәнгән халыҡ үҙенең милли асылын таный.\nБишбүләк районы башҡорттары ҡоролтайы Бикҡол ауыл советына ҡараған Дүсән ауылында үтте. “Ҡоролтай үткәреү урыны итеп юҡҡа ғына Дүсән ауылы һайланманы. Милләттәштәребеҙ күпләп ошо ауыл тирәһендә йәшәй. Кәрим Хәкимов исемендәге күп функциялы мәҙәниәт үҙәгендә байтаҡ сараларыбыҙ уҙа”, – тине район хакимиәте башлығы урынбаҫары вазифаһын ваҡытлыса башҡарыусы Артур Зарипов.\nҺеҙ шәхестәр үҫтергән төбәктән!\nУн бер ауыл советынан йыйылған делегаттарҙы, Бөтә донъя башҡорттары ҡоролтайынан килгән вәкилдәрҙе Аҙнай ауылының “Хазина” фольклор ансамбле инәйҙәре йыр-бейеү менән ҡаршы алды. Аһ, халҡыбыҙҙың яҡты сырайлы инәйҙәре! Ауыр кәүҙәләрен еңел итеп бейеп китеүҙәре үҙе ни тора! Әйтерһең дә, ғүмергә бер ҙә хәсрәт күрмәгәндәр. Әйтерһең дә, ҡайғының ни икәнен дә белмәгәндәр – бәхет сәсеп, ниндәй рухи ҡеүәт менән башҡара улар бейеүҙәрен, йырҙарын!\nРайондың ҡул оҫталары күргәҙмәләре күҙҙең яуын алырлыҡ. Заманса итеп эшләнгән яҫтыҡтар айырыуса ҡыҙыҡлы күренде. Милли аштарҙан да айырым күргәҙмә эшләгән бишбүләктәр.\nҠоролтай эшен район башҡорттары ҡоролтайы рәйесе Ришат Әхмәтшин асып ебәрҙе. Ул атҡарылған эштәр буйынса отчет бирҙе, алда торған пландар менән уртаҡлашты. Сараға башҡорт ауылдарынан һайланған делегаттарҙан тыш, тирә-яҡ ауылдарҙан 100-ҙән артыҡ кеше килгәйне.\nҠоролтай ултырышын дауам итеп, Бөтә донъя башҡорттары ҡоролтайы аппараты етәксеһе урынбаҫары Азамат Сирбаев сығыш яһап, Башҡорт халҡының үҫеш стратегияһын төҙөүҙә һәр кемде әүҙем ҡатнашырға саҡырҙы: “Был һандарҙан торған, берәүгә лә ҡыҙыҡ булмаған бер документ икән тип уйламағыҙ. Киреһенсә, уны булдырыуҙа халыҡҡа мөрәжәғәт итеп, беҙ уларҙың аҫыл фекерҙәрен, киләсәкте күҙаллаған тәҡдимдәрен ишетергә, эш барышында ҡулланырға теләйбеҙ! Был – беҙҙең уртаҡ эшебеҙ!”– тине ул. Азамат Зиннур улы шулай уҡ Бөтә донъя башҡорттарының V ҡоролтайына һайланасаҡ делегаттарҙың байрам өсөн түгел, ә эш өсөн йыйыласағын белдерҙе.\nАзамат Сирбаев төбәктең әүҙем ағзаларына Бөтә донъя башҡорттары ҡоролтайының Рәхмәт хатын тапшырҙы. “Хазина” фольклор төркөмө ағзалары ла бар ине араларында: Люция инәй Мырҙахановаға – 78, Рая инәй Лоҡмановаға – 77 йәш. Ауылыбыҙҙың ғына түгел, районыбыҙҙың йөҙөк ҡаштары, ти улар хаҡында аҙнайҙар.\nБөтә донъя башҡорттары ҡоролтайының Башҡорма комитеты ағзаһы, Башҡорт халҡы тарихы комиссияһы етәксеһе, тарихсы Нурислам Ҡалмантаев ҡорҙа ҡатнашыусыларҙың иғтибарын Мең ырыуы, Һарайлы-мең башҡорттары тарихына йүнәлтте. “Шәжәрәләрҙе төҙөргә кәрәк. Халыҡтың бар үткәне, милли асылы уларҙа ярылып ята!” – тине ул һәм сарала ҡатнашыусыларҙың барыһын да нәҫел ағасын төҙөргә, бигерәк тә мәктәптәрҙә был эште киң йәйелдерергә саҡырҙы.\nБыға тиклемге яҙмаларҙа ла әйтеп киткәнем булды: Бишбүләк районы баш ҡаланан әллә ни алыҫ та түгел, әммә башҡорт зыялылары бында һирәк килә. Әүҙемерәк йөрөргә кәрәк Булат Имашев, Фәтих Кәрим, Ғабдулла Әхмәтшин кеүек шәхестәрҙе биргән ергә! Ана, Сафуан Яҡшығолов уҡыуҙарын улар ниндәй дәррәү күтәреп алып үткәреп ебәрҙе! Миәкә районы – күрше генә төбәк: унда ғәм халыҡ йыл да Аҡмулла көндәренә йыйыла. Бәлки, төбәкте күтәрер, күрһәтер өсөн бында даими рәүештә ойошторолоп килгән сара кәрәктер! Әммә башҡорттар күпләп йәшәгән төбәк иғтибарҙан ситтә ҡалырға тейеш түгел.\nАна яңыраҡ уҙғарылған башҡорт халыҡ ижадын һаҡлап ҡалыуға, үҫтереүгә һәм пропагандалауға йүнәлтелгән фестиваль кеүек. Уны Республика халыҡ ижады үҙәге ойоштора. Бишбүләк мәҙәниәт һарайында үткән быйылғы конкурс ғалим, фольклорсы, филология фәндәре докторы, С. Юлаев ордены кавалеры, С. Юлаев һәм Ж. Кейекбаев, М. Аҡмулла исемендәге премиялар лауреаты Әхмәт Сөләймәновтың яҡты иҫтәлегенә бағышланған. Иҫән саҡта сарала Әхмәт Мөхәмәтвәли улы баһалама рәйесе булараҡ ҡатнашҡан. Төрлө милләттәр йәшәгән Бишбүләк районы исеменән бында “Хазина” (башҡорт халыҡ фольклор), “Мерчен” (сыуаш халыҡ ансамбле), “Аҡ ҡалфаҡ” (татар халыҡ ансамбле), “Шут” хореография, “Живая вода” урыҫ халыҡ ансамблдәре сығыш яһаған. Алда әйткәнемсә, аҫаба башҡорттарҙың “Хазина”һы Гран-приға лайыҡ булған. Республиканы бар иткән, уға исем биргән халыҡ иң шәбе булырға тейеш. Лайыҡлы еңеү.\nӘйткәндәй, бында башҡорт телен тәрәндән өйрәнгән ике генә мәктәп бар – Ҡаныҡай һәм Дим мәктәптәре филиалы булған Б. Имашев исемендәге Аҙнай башланғыс мәктәбе. Төбәктең һигеҙ белем усағында башҡорт милләтле бала белем ала. Дәүләт теле булараҡ бында башҡорт телен 2663 баланың 1868-е өйрәнә. Районда туған телдәрҙе 53 уҡытыусы уҡыта, шуларҙың 28-е – башҡорт теле һәм әҙәбиәте уҡытыусылары. Районда уларҙың методик берләшмәһе лә булдырылған. Башҡорт теле һәм әҙәбиәте уҡытыусыларын Сөмбөл Әсфәндиәрова етәкләй. Ф. Кәримов уҡыуҙарында күрше район балалары ла ҡатнаша икән. Төбәк уҡыусылары “Урал батыр” эпосын яттан һөйләү кеүек республика конкурстарында ла үҙҙәрен һынап ҡарай, әммә тағы ла әүҙемерәк булырға кәрәк.\nРайон хакимиәте башлығы Наил Ғатауллин менән осрашыуҙа “Дим буйҙары” район гәзитенең ябылыуына бәйле сәбәптәрҙе һораныҡ. Баҡтиһәң, халыҡ яҙылырға риза, гәзитте йортона алдырып уҡырға теләй. Әйткәндәй, был хаҡтағы фекер район башҡорттары ҡоролтайы резолюцияһына ла инеп китте. Район исеменән Бөтә донъя башҡорттарының V ҡоролтайына делегаттар һайланды. Шулай уҡ район ҡоролтайы ағзалары ла яңыртылды.\nШағир Фәтих Кәримдең шундай шиғыр юлдары бар:\nҺөйләр һүҙҙәр күптәр улар,\nОҙон һүҙҙең ҡыҫҡаһы шул:\nКүп йәшәргә теләһәң,\nҮҙең турала уйлама,\nИлең турала уйла,\nИлең турала уйлаһаң,\nҒүмерең оҙон була.\nОшонан да ҡеүәтлерәк итеп ниндәй һүҙҙәрҙе әләм итеп алып була халыҡ мәнфәғәте өсөн хеҙмәт иткәндәргә!\nТеләгән кеше эшләй, ҡоро һүҙ менән түгел, ә халҡы өсөн башҡарған ғәмәлдәре менән дан тота.\nАна бит Айыт мәктәбе бына инде нисәнсегә башҡорт яҙыусыларының, шәхестәренең исемдәрен мәңгеләштереү буйынса эш алып бара. Бөгөн генә ул беҙ балаларға бәләкәй тип ҡарайбыҙ, ә бит ун-ун биш йыл эсендә тотош яңы быуын үҫеп сыға. Уларҙың күңеленә милли рухты, милли аһәңде бөгөн һалырға кәрәк!\n« Йәрмәкәй башҡортоноң әйткәне\nАрхангел ҡоролтайы яңы маҡсаттар ҡуйҙы »


Википедия:Йыш яһала торған хаталар — Башҡорт Википедияһы\nВикипедия:Йыш яһала торған хаталар\nҠалып:Эссе Википедияға яңы килгәндәр хаталарҙы йыш яһай. Был ғәҙәти күренеш! Ул осорҙо һәр кем үтә.\nБыл биттә йыш осрай торған ҡайһы бер хаталар ҡарала.\n1 Авторлыҡ хоҡуғын боҙоу\n2 Үҙең тураһында мәҡәләләр яҙыу\n3 Зарарлы ярҙам\n5 Саманан тыш эш итеү\n6 Үтә етди ҡарау\nАвторлыҡ хоҡуғын боҙоу[вики-тексты үҙгәртергә]\nИнтернеттағы башҡа сайтта (йә китапта) баҫылған тексты автор ризалығынан башҡа Википедияла урынлаштырырға ярамай. Уны урынлаштырыу өсөн автор үҙенең тексын Википедияла баҫыу менән генә түгел, Creative Commons Attribution / Share-Alike лицензияһы шарттары менән дә ризалашырға тейеш.\nҮҙең тураһында мәҡәләләр яҙыу[вики-тексты үҙгәртергә]\nЯңы килгәндәр өсөн иң типик хаталарҙың береһе — үҙең тураһында энциклопедик мәҡәлә яҙыу. Википедия — энциклопедия, уны камиллаштырыуҙа ҡатнашҡан һәр кем тураһында биографик мәҡәлә урынлаштырыу күҙҙә тотолмай. Әммә үҙегеҙ тураһында һөйләү өсөн бик матур урын — һеҙҙең шәхси битегеҙ бар. Әгәр теркәлгән булһағыҙ, экрандың өҫкө яғындағы ҡулланыусы исеменә сиртегеҙ ҙә битте нисек теләһәгеҙ, шулай мөхәррирләгеҙ.\nҮҙеңдең фирмаң тураһында мәҡәләләр\nҠағиҙә булараҡ, үҙең эшләгән компания тураһында мәҡәлә яҙыу хупланмай. Беренсенән, нейтраль ҡараш һаҡланмауы ихтимал, икенсенән, мәҡәләгеҙҙең тиҙ юйҙырылыу ихтималлығы ҙур. Әгәр компанияғыҙ етерлек кимәлдә әһәмиәтле булһа, уның тураһында мәҡәләне берәйһе мотлаҡ яҙыр.\nЗарарлы ярҙам[вики-тексты үҙгәртергә]\nҺүҙлек билдәләмәләре булдырыу\nБеҙ ҡабул иткән положениеға ярашлы, Википедия һүҙлек түгел. Һәр мәҡәлә үҙ темаһын солғарға ынтылырға тейеш, унда ябай билдәләмәнән тыш төп тема мөмкин тиклем тулы асылырға тейеш. Саф һүҙлек билдәләмәләре беҙҙең туғандаш проектта — Викиһүҙлектә бирелә ала.\nМәҡәләләрҙе ҡабатлап яҙыу\nЯңы мәҡәлә яҙа башларҙан элек тема буйынса эҙләнеүҙәр үткәрегеҙ — элегерәк яҙылған оҡшаш мәҡәләне табыуығыҙ бик мөмкин. Өр-яңы мәҡәлә яҙғансы булғанын тулыландырығыҙ. Эҙләгәндә шуға иғтибар итегеҙ: күп мәҡәләләрҙең исеме берлектә алына, мәҫәлән, «Ағас», ә «Ағастар» түгел. Шулай уҡ Яндекс йә Google эҙләгесен дә файҙаланығыҙ. Мәҡәләне Википедияның эске эҙләгесенән табып булмаһа, айырыуса мәҡәләнең исемендә асҡыс һүҙҙәр булмаһа, уны тышҡы эҙләгестән табыу еңелерәк. Мәҡәләне табыу еңелләшһен тиһәгеҙ, яңы мәҡәлә булдырырға түгел, ә йүнәлтеүҙәр яһарға кәрәк.\nФайҙалы эстәлекте юйҙырыу\nМәҡәләнең байтаҡ өлөшө уңышһыҙ яҙылырға, ләкин шул уҡ ваҡытта авторҙың ниәтен сағылдырырға мөмкин. Шуға аңлайышһыҙ тойолған һәр һөйләмдең йәки фекерҙең ни белдереүен аңларға тырышығыҙ, юйҙырырға ашыҡмағыҙ. Материал системаһыҙ йә урынһыҙ күренһә, уны башҡа берәй биткә алып өҫтәргә йә айырым бит итеп төҙөргә була. Бындай мөмкинлек булмаһа, тексты фекер алышыу битенә ҡуйығыҙ. Унда биттең өҫкө яғындағы «Фекер алышыу» тигән төймәгә баҫып инелә.\nМәҡәләнең объектив булмаған эстәлеген юйҙырыу\nОбъектив булмаған эстәлектең дә файҙалы булыуы мөмкин (үрҙә ҡарағыҙ). Тарафлылығын алып ташлағыҙ, эстәлеге ҡалһын.\nНимә эшләгәнегеҙҙе аңлатмайынса юйҙырыу\nҠыҫҡаса тасуирлама майҙанында ғәмәлдәрегеҙҙе аңлатып билгеләр эшләгеҙ. Юғиһә мәҡәләләрҙең үҫешен күҙәткән башҡа ҡатнашыусылар аңын-тоңон аңламайынса һеҙҙе аҫтыртын эш итә тип уйлар.\nӘҙме-күпме әһәмиәткә эйә булған һәр юйҙырыуҙы ҡыҫҡаса тасуирламала йә фекер алышыу битендә нигеҙләү мөһим. Әгәр нигеҙләмә фекер алышыу битендә булһа, һеҙ төҙәтеүҙе тасуирлау битендә «ҡарағыҙ: фекер алышыу» тигән билге ҡуя алаһығыҙ.\nШәхси фекер алышыу битенең эстәлеген юйҙырыу\nШәхси фекер алышыу битегеҙ башҡа ҡатнашыусылар һеҙҙең менән бәйләнешкә инә алһын өсөн иң яҡшы урын булып тора. Элекке яҙмаларҙы таҙартыу йә архивлау — яҡшы эш, әммә үҙегеҙҙең фекер алышыу битенән эстәлек юйҙырғанда, зинһар, иғтибарлы булығыҙ; ҡайһы берҙә был һеҙгә төбәлгән тәнҡитте йәшерергә тырышыу тип ҡабул ителергә мөмкин.\nТексты фекер алышыу битенән архивҡа күсермәйенсә юйҙырыу\nФекер алышыу биттәре һәм уларҙағы бөтә бәхәс Википедияның дөйөм архивының бер өлөшө булып тора. Үҙегеҙҙең фекер алышыу битен таҙартҡанда юйҙырылыусы тексты архивтың тейешле битендә ([[.../Архив]]) һаҡларға онотмағыҙ.\nСаманан тыш эш итеү[вики-тексты үҙгәртергә]\n«Авторға» саманан тыш хөрмәт\nМәҡәләне үҙ аллы төҙәтеү урынына уны тәнҡитләү\nМәҡәләләрҙең яуаплы бер авторы юҡ. Тәҡдимдәрҙе йә тәнҡитте фекер алышыу битенә яҙыу файҙалы булыуы мөмкин, әммә, ҡағиҙә булараҡ, иң ҡулай һәм ябай юл — мәҡәләне нисек кәрәк һанаһағыҙ, шулай итеп үҙегеҙ төҙәтеү.\nТәүәккәллек етешмәүен күрһәтеү\nТәүҙә бер аҙ буталсыҡ яһауығыҙ мөмкин. Әммә был етешһеҙлектәрҙе төҙәткән берәйһе табылыр. Шуға ҡыйыу булығыҙ һәм үҙгәрештәр индерегеҙ. Беҙ шулай уйлайбыҙ.\nБаш хәрефтәрҙе үтә йыш ҡулланыу\nМәҫәлән, «Аҡ йорт» тигән мәҡәлә исемендә икенсе һүҙ бәләкәй хәреф менән яҙыла. АҠШ президенты резиденцияһы йә хөкүмәт бинаһы тураһында түгел, ә аҡҡа буялған ғәҙәти йорт тураһында һүҙ барһа (әгәр ул һүҙбәйләнеш һөйләм башында тормаһа, әлбиттә), беренсе һүҙ ҙә бәләкәй хәрефтән яҙыла. Башҡорт теле ҡағиҙәләре шулай ҡуша.\nҮтә ныҡ викилаштырыу\nВикипедияла эске һылтанмалар әүҙем ҡулланыла, әммә улар урынлы ҡулланылырға тейеш. Мәҡәлә контексы өсөн мөһим булған һылтанмалар ғына ҡулланылырға тейеш.\nҮтә етди ҡарау[вики-тексты үҙгәртергә]\nҠаршы торорға әҙерлек\nВикипедия берләшмәһе уртаҡ тел табыуға һәләтле һәм аҡыллы кешеләрҙән тора, йәғни ул Usenet түгел, бәхәс һәм талаш ҡуптарыу бында яман күрелә.\nВикипедия биттәрен сит бәхәстәр өсөн ҡулланыу\nЯраҡһыҙ мәҡәләләр күреп йән көйөү\nВикипедия өҫтөндә эш даими дауам итә һәм ҡуйылған маҡсаттарға әле бик алыҫ. Зинһар, беҙҙең етешһеҙлектәрҙе аңлағыҙ һәм яҡшырырға ярҙам итегеҙ. Бында йыйылған аҡыллы кешеләр һәр береһе үҙ өлөшөн индерә ала. Әгәр ҙә һаман шигегеҙ булһа, тәнҡиткә беҙҙең яуаптарҙы ҡарағыҙ.\nВикипедия:Мәҡәлә өсөн ҡулайһыҙ темалар исемлеге\nhttps://ba.wikipedia.org/w/index.php?title=Википедия:Йыш_яһала_торған_хаталар&oldid=1107803 ҡабул ителгән\nБыл бит һуңғы тапҡыр 17:33 27 ғинуар 2022 үҙгәртелгән.


50-се йылғы малайҙар мажаралары. Ғарифулла Япаров\n50-се йылғы малайҙар мажаралары — Ғарифулла Япаровтың «Фейсбук»-тағы шәхси битендә нәшер ителгән хәтирәләре.\nҺибәт бабай бесәне[үҙгәртергә]\nӘйтмәмбәт ауылында 50-се йылдарҙа тыуған һәр малайға исем ҡушыусы мулла Һибәт бабай ине. Уны олоһо ла, кесеһе лә хөрмәт итә. Һүҙгә йомарт бабай моңло итеп Ҡөръән уҡый. Ҡай саҡ һүҙ ыңғайы шиғыр һамаҡлап та бирә. Ғәлим менән ул дүрт-биш тапҡыр йәш айырымаһы булһа ла, дуҫ инеләр, сөнки Һибәт бабай Ғәлимдең атаһы Хәлимулла ағайға сәс алдырырға йөрөй. Ғәлим уны күршеләрҙең уҫал ата ҡаҙҙарынан һаҡлай һәм бабайҙы урыҫ ҡапҡаһын асып индерә.\n– Уҡы, уҡы Ғәлимулла, уҡыған кеше бай була! – тип гел һамаҡлар ине Һибәт бабай, зәғиф аяғына аҡһай-аҡһай. – Хәлимулла өйҙәме? Әйт атайыңа, сәс алдырырға килдем әле!\nҒәлимулла, уттай осоп кереп, атаһына Һибәт бабай килеүе тураһында шатлыҡлы хәбәр еткерә. Һибәт бабай менән атаһы, сәс алынып бөткәнсе, быйылғы яҙҙың, көҙҙөң, йәйҙең һәм ҡыштың нисек булаһын күҙаллайҙар. Һүҙ араһында радионан Фәриҙә Ҡудашева, Сәлих Хөснийәров тигән йырсыларҙың йырҙарын тыңлап хайран ҡалышалар. Шунан һуң һүҙ, суҡынған Американы әрләүгә етеп, туғандаш Кубаны яҡлауға барып тоташа. Мулла бабай һәр саҡ Хәлимулланан гәзиттә нимә яҙылыуы тураһында һорай.\nАтаһы, Ғәлимгә төртөп:\n– Ана, унан һора! Ул уҡый гәзитте көнө-төнө! – тип ебәрә. Һибәт бабай тағы ла көлөмһөрәп:\n– Уҡы, уҡы, Ғәлимулла, уҡыған кеше бай була! – тип Ғәлимдең арҡаһынан һөйөп ала. – Малайҙарың тырыш, Хәлимулла! Ана төрткөнө минән дә күберәк тоталар, балыҡты ла һыпыралар, минең мурҙаға теймәйҙәр, һәйбәт уҡыусылар ҙа…\nҠыш еткәс тә, шуҡ малайҙар урманда «ҡасып йөрөүҙе» ташламайҙар. Бер ғинуар көнөндә ун бишләп малай, «һуғыш» һәм «партизан» уйыны уйнар өсөн, урманға инеп юҡ булдылар. Уларҙың штабы Һибәт бабайҙың Айыуатҡан яланы төпкөлөндә ҙур булмаған күрәндән өйгән кәбәне ине. Малайҙар командир, комиссар һәм начштаба һайлағансы, бер сәғәт ваҡыт үтте. «Рядовой партизан»дар ҡарҙан окоп ҡаҙа, землянка ҡора. Күптәр, шыйыҡ муйыл һәм тал сыбығынан ҡарҙа йөрөү өсөн оҙонса сыбыҡ саңғы үреп, «рейдҡа» бара. Бөгөн задание – мәктәпкә бара торған һуҡмаҡҡа мина һалып, дошманды Мәскәүгә ебәрмәү. Ә Мәскәүе – алдағы Аҙау ауылы.\n«Сапер»ҙар үҙҙәренең командиры Рифат менән, тәрән ҡарлы һуҡмаҡты ҡарҙан соҡоп, метрға метр соҡор ҡаҙҙылар ҙа, шыйыҡ ағастар һалып, ҡар менән һибәләп ҡуйҙылар. Хәҙер дошмандың килеүен көтөргә кәрәк. Был «дошман» - Әйтмәмбәт ауылының бәһлеүән кәүҙәле Сәйфулла ағай. Ул, бер ни белмәй шәп атлап килеп, малайҙарҙың «минаһына» ҡолап төштө. Оло ағай ҡарҙан бөрһәләнеп сыҡҡан саҡта, малайҙар сыбыҡлы «ҡаргиҙәрҙә» штаб яғына һыпырталар ине. Сәйфулла ағай, бот төбөнән бата-сума, болан кеүек ҡар борҡотоп сабышҡан малайҙар артынан төштө.\nШул саҡ «штаб» яғынан күккә күтәрелеп ҡара төтөн сыҡты ла, шарт та шорт итеп атышҡан кеүек тауыштар сыға башланы. Был иһә яңлыш төшкән тәмәкенән тоҡанып киткән Һибәт бабайҙың кәбәне яна ине. Ә шарт-шорт иткәне – ҡоро уҫаҡ кәбән кәртәләре үртәлеүе.\nСәйфулла ағай, ҡар йырып, «штабҡа» килеп еткендә, кәбән янып бөтөп бара, ә «штабсыларҙан» елдәр иҫкән ине. Һибәт бабай бер кемгә лә ялыу яҙманы. Киләһе йәйҙә уның бесән сабып бөткәнен генә көткән унлап малай, кипкән күрәнде, күтәремләп ташып, тиҙ генә кәбәнгә һалып, кәртәләп тә ҡуйҙылар. Штаб икенсе Инйәр буйы фронтына күсте. Ә Һибәт бабай, малайҙарҙы күргән һайын, уларҙы ипле генә итеп кәкре таяғы менән һәр саҡ «һыйлар» булды.\nҒәлимдәрҙең ауылына электр үтеүе ҙур ваҡиға булды. Ауылда күпләп телевизор ала һәм хоккей ҡарай башланылар. Һәр бер өйҙә «Рассвет» маркалы телевизор бар. Тик күмәкләп телевизор ҡараған балаларға хоккейсыларҙың арҡаларындағы номерҙәры күренмәй, кемдең кемде ҡыуыуын тик шәйләп кенә була.\nӘсәләре март айының бер көнөндә Ғәлимгә:\n– Өй тулаһы малай-шалай, хоккейҙың кем менән кем уйнағанын белмәй геүләшәләр, бер ни аңлап булмай. Кино ла насар күренә. Әйҙә, иртәгә райондан ҙурыраҡ телевизор алып ҡайтайыҡ. Һин иртәрәк кенә атты егеп алып ҡайт, – тине.\nТаң менән ишек алдында күп бесән һалынған санаға егелгән Малинка тора ине. Иртәнге аш ашап алғас, юлға сыҡтылар. Иң тәүҙә Инйәр аръяғындағы Тирәкле ауылына юлландылар. Бында телевизор булманы. Шундай ҙур ауылда магазиндың ярлы булыуына аптыраған юлсылар Бакалдинға йүнәлделәр. «Инйәр» совхозының иң ҙур бүлексәләренең береһе булған был латыш ауылында ла кәрәк телевизор булмай сыҡты. Аптыраған юлсылар бәләкәйерәк урыҫ ауылы булған Басиновка аша ҙур Оҙондар ауылына төшөргә булдылар. Был ауылдан Әйтмәмбәткә ҡайтырға һигеҙ саҡрым юл ҡала. Әгәр ошолай итеп юлды түңәрәк ҡулса итеп тамамлаһаң, ярты районды үтәһең. Быға тиклем күпте күргән Малинка ла, йәш ылаусы малай Ғәлим дә был ҡәҙәре юлды үткәндәре юҡ ине. Был 70 саҡрым ара улар өсөн рекорд буласаҡ.\nБакалдиндан Басиновка юлына сыҡҡанда кинәт буран башланды. Ап-аҡ ҡарға күмелеп, Басиновкаға килеп ингәндә, кис төшә башлаған ине инде. Бер ни уйламай, кескенә магазинға инһәләр – ана тора «Рекорд» телевизоры! Экраны ҙур, йәшниге күҙ яуын алып тора. Телевизорҙы көйләп ҡарап, картон йәшниккә һалып, тышҡа сыҡҡанда инде бөтөнләй ҡараңғы төшкән, ә буран һаман ҡоторона ине.\n– Әллә ҡунып ҡалабыҙмы? – тип үҙ алдына һөйләнгән әсәһенә ҡарап Ғәлим:\n– Юҡ, ҡайтайыҡ, иртәгә уҡырға барырға, бөгөн бит беҙҙең өйҙә ярты ауыл малайы ҙур телевизор аша хоккей ҡарарға йыйына! – тип яуланы.\nБасиновка ауылынан ҙур ялан аша Һуҡаяш ауылына төшөргә кәрәк. Ғәлим юлды белә, сөнки ул Ғайфулла ағаһы менән бер нисә йыл элек был ауылда ятып урман таҙартҡан ине. Бөгөн инде ауылда бер кем йәшәмәй. Тик был ауыл урынына Оҙондарға тура ат юлы төшә. Быны Ғәлим ныҡ хәтерләй. Тау өҫтөндәге киң яланда буран ҡоторғандан ҡотора. Тирә-яҡ аҡһыл һоро стена булып баҫты, ел һыҙғырыуынан башҡа тауыш юҡ. Юл беленмәй, ҡар баҫҡан. Тик Малинка ғына, сананы һикерткеләп, күңелле итеп алға бара. Ат күңелен яҡшы белгән Ғәлим тыныс. Малҡай юлды белмәһә, йә өйҙән алыҫлаша башлаһа, көйһөҙләнә, яйлай. Әле Малинка, буранға ҡарамай, бышҡыра-бышҡыра үҙе генә белгән ылау юлынан ырамлы юртып алға бара.\nБер сәғәттән һуң сана һәм телевизор ҡумтаһы өҫтөндә ҡар ҡатламы барлыҡҡа килде. Бер ни уйламай, атты туҡтатҡан Ғәлим, алда өй күреп ҡалған кеүек булды. Буран өйөрө үтеп киткәс, Ғәлим, ысынлап та, аттың элекке Һуҡаяш ауылы леснигының өйө янында туҡталғанын күрҙе. Лесник инде нисә йыл элек район үҙәгенә күсенгән, ә өйө һаҡлана, сөнки ул бында йәйен килеп йөрөй.\nҒәлим, сананан бер ҡосаҡ бесәнле ҡарҙы соҡоп, рәшәткә буйына төшөрҙө лә Малинканы бесәнгә ҡушты. Ауылды күреп, эсенә йылы кергән малай алда тыныс юл көткәнен белә ине. Хәҙер атты ял иттерергә лә, Оҙондар ауылына инмәй үтеп, ауылға ҡайтырға! Ат санаһын ҡарҙан таҙартып, өҫ-баштарын ҡаҡҡылап, кеше төҫөнә ингән юлсылар алға ыңғайланылар. Бер ниндәй билдәһе булмаған тип-тигеҙ яландағы юлһыҙ юлды уҙғас, Малинка Инйәр йылғаһына төштө. Быны түҙемһеҙлек менән көткән Ғәлим уны ҡарайып торған ҙур булмаған мәкегә һуғарырға ҡуйҙы. Арҡалығы бушатылып, ғолҡолдатып Инйәрҙең йылы һыуын туйғансы эскән малҡайҙы малай алға ҡыуҙы. Малинка Әйтмәмбәт ауылына юртып килеп кергәндә, төнгө сәғәт ун ике тулып, ауылдағы өйҙәрҙә уттар һүнеп бөткән, ә хоккей ҡарарға йыйылған малайҙар өйҙәренә таралышып бөткән ине.\nАуыр телевизор ҡумтаһын өйгә индергән Ғәлим, Малинканы туғарҙы ла, өҫтөнә септә ябып, бесән тулы санаға ҡушты. Өйгә ингән Ғәлим, бәләкәй өҫтәлдәге ҙур «Рекорд» телевизорын күреп, шатлыҡлы йылмайҙы ла иртәгә дәрестән һуң ярты ауыл малайҙары менән ауылдағы иң ҙур экранлы «Рекорд» телевизоры аша СССР – Канада матчын ҡарау бәхетен уйлап ҡуйҙы. Инде һис шикһеҙ Харламов–Петров–Михайлов һөжүм итеүселәр төркөмө киләһе гол индергәндә, голдың авторы кем икәнен ауыл малайҙары һис бәхәсһеҙ күрерҙәр һәм, ниһайәт, был ҙур булмаған өйҙә тыныслыҡ урынлашасаҡ!\nСығанағы — «https://ba.wikibooks.org/w/index.php?title=50-се_йылғы_малайҙар_мажаралары._Ғарифулла_Япаров&oldid=19904»\nБыл бит һуңғы тапҡыр 14:43 9 август 2019 үҙгәртелгән.


Аҫылғужа Баһуманов. Аҡ юлдар ярам әле! | yuldashfm.ru\n- 23.05.15 -\nАтайым мәктәптә уҡығанда уҡ ҡәләм тибрәтә башлай. Тәүге шиғырҙары Баймаҡ район газетаһында баҫыла. Темәс-интернат мәктәбендә 9-сы синыфта уҡығанда Тарих, тел һәм әҙәбиәт институты иғлан иткән “тыуған яҡ риүәйәттәре” конкурсында ҡатнаша. Атайсалының легендаларын өйрәнә. Уның тигеҙ һәм матур хәрефтәр менән яҙып ебәргән текстары бөгөн дә Рәсәй Фәндәр академияһының Өфө ғилми үҙәге архивында һаҡлана.\nСтудент йылдарында атайым ”Шоңҡар” әҙәби түңәрәгенең старостаһы була. Бик оҫта итеп шиғыр кисәләре алып бара. Уға танылыу килтергән шиғырҙары ла тап шул йылдарҙа донъя күрә.\nМин уны атай булараҡ ҡына белгәнмен, ахыры. Йылдар үтеү менән ошондай фекергә киләм. Сөнки әҫәрҙәрен тулыһынса аңлап бөтмәгәнмен. Бөгөн иһә атайымды ҙур яҙыусы тип таныйым, китаптарын уҡыйым, уларға баһа бирәм. Ул башҡалар һайламаған темаларға ла ҡыйыу тотондо. Ялағай, кеше ыңғайына йөрөмөгәне, һәр күренешкә һәм ваҡиғаға үҙ ҡарашын белдереп барғаны өсөн сикһеҙ ғорурланам. Повестарын рус теленә тәржемә иттем. “Ватандаш” журналында “Бирешмә, Бәҙри!” әҫәре баҫылып сыҡты. Уның ҡыҫҡартылып йәғни өлөшләтә генә донъя күреүе беҙҙең һаман да ҡурҡып йәшәүебеҙҙе күрһәтә түгелме?\nАтайым иҫ киткес кеше ине. Тура һүҙле булды. Яҡындары һәм дуҫтары “эсендәге – тышында” тип әйтә торғайны. Беҙҙән һөйөүен, наҙын, күңел йылыһын, иғтибарын йәлләмәне. Ул йәшәп һәм эшләп ҡалырға өлгөрәйем тигән һымаҡ һәр ваҡыт ҡабаланды. Ҡала урамында ла, баҡсала ла һалмаҡ ҡына атлап йөрөгәнен хәтерләмәйем. Гел йүгерә-атлай барыр ине. Ул кешеләргә ашыҡты…\nАтайым менән әсәйем матур пар булды. Бер-береһе өсөн өҙөлөп торҙо. Бәләкәй генә эште лә үҙ-ара кәңәшләшеп, бергәләп эшләрҙәр ине. Әсәйем атайыма ”Аҫыл” тип кенә өндәште.\nАлға әйҙәгән өмөт-хыялдары, ирешергә теләгән маҡсаттары, алдына ҡуйған бурыстары күп ине атайымдың. Әммә ул өлгөрмәне. 59-ҙ йәшендә беҙҙе ҡалдырып, баҡыйлыҡҡа күсте. Донъябыҙҙың бер өлөшө кителде, өйөбөҙ бушап ҡалды. Ул йортобоҙҙоң йәме, ашыбыҙҙың тәме булған икән…\nӘсәйем атайымдың ижадын өйрәнеүгә, әҫәрҙәрен сығарыуға күп көс һала. “Бөркөт саңҡыуҙары тынды Баймаҡта” тигән иҫтәлек китабы әҙерләп, нәшриәткә тапшырҙы. Бына шулай, хәҙер атайым хаҡында хәтирәләр яҙырға, юл төшкәндә, ҡәберенә баш эйергә, доғалар ҡылырға ғына ҡалды...\nУл ҡапыл атылған йондоҙ кеүек арабыҙҙан китте, әммә халҡыбыҙ күңеленә аҡ юл һалып, әҙәби йәдкәр ҡалдырҙы. Бөркөт саңҡыуҙары тынды Баймаҡта, ләкин уның шаңдауы күңелдә әленән–әле яңырып, оҙаҡ йылдар ишетелер әле.\nЭй, кешеләр, һеҙҙең менән\nИңгә-иң барам әле,\nАҡ юлдар ярам әле!\nХаҡ юлдар ярам әле!


Ай ярылыу мәсьәләһе | Әбйәлил - Абзелил\nӘбйәлил - Абзелил > тарих, риүәйәттәр, легендалар > Ай ярылыу мәсьәләһе\n« Мөғжизә килтереүҙе һорау\nМөхәммәд пәйғәмбәрҙең сифаты »\nАй ярылыу мәсьәләһе\nӘһел сира был урында айҙың ярылыу мәсьәләһен зекер итәлер: Мәккә рәйестәре рәсүлуллаһҡа килеп, пәйғәмбәрлегенә дәлил булһын өсөн, айҙы икегә ярып күрһәтеүен һорағандар, шул мөғжизәне күрһәткән ваҡытта иман килтерәсәктәренә һүҙ биргәндәр, рәсүлуллаһтың доғаһы буйынса Аллаһу Тағәлә мөшриҡтәрҙең һораған нәрҫәләрен биргән, фәҡәт мөшриҡтәр Мөхәммәд беҙҙең күҙҙе быуҙы, беҙҙе сихырланы тип, иман килтермәгәндәр, тиҙәр.\nАй ярылыу тураһында төрлөсә һүҙ һөйләйҙәр. Мәҙкүр эш Ибн Мәсғүт, Ибн Ғаббас, Әнәс, Ибн Ғүмәр, Хүзәйфә Жәбир бин Мутғәм үә башҡаларҙан риүәйәт ҡылынмыштыр. Бухари менән Мөслим хәҙис китаптарында иһә был ваҡиға Ибн Мәсғүт, Ибн Ғаббас, Әнәстән риүәйәт ҡылынып, башҡаларҙан риүәйәт юҡтыр. Ҡайһы бер тәфсир яҙыусылар ҙа Ҡөрьәндәге Ҡәмәр сүрәһендә 1-се аяттағы\n«Вәншәҡҡәл ҡәмәр» — (һәм ай ярылды) — тигәнде дәлил тотоп, ошо ваҡиғаны аңлаталар.\nФәҡәт беҙҙең ҡарашыбыҙ буйынса, был бик бәхәсле бер мәсьәлә. Мәсьәләнең мөшкөллөгө ай ярылыуҙың ғәҙәттән тыш бер эш булыуы йөмләһенәндер. Пәйғәмбәр булғас, уның берәй мөғжизә эшләүе бер ҙә ғәжәп эш түгел. Аллаһуҙың пәйғәмбәрҙәренә бәғзе мөғжизәләр биреүе мәғлүм нәрҫә. (Миҫал: Муса ғәләйһиссәләмдең таяғы).\nРәсүлуллаһтың да сәхәбәләренә төрлө ғәҙәттән тыш нәрҫәләрҙе күрһәткәнлеге мәғлүм нәрҫә. Хәҙис китаптарында был хаҡта күп риүәйәттәр бар. Фәҡәт бында мәсьәләнең икенсе яғы бар. Сахих хәҙистәрҙә (Бухари менән Мөслим) зекер ителгәнгә күрә, айҙың ярылыу ваҡиғаһы мөшриҡтәрҙең һорауҙары буйынса булмыштыр.\nХәлбүки Ҡөрьәндә мөшриҡтәрҙең бик күп һорауҙары зекер ителгәне хәлдә, ай ярылыу хаҡында бер асыҡ әйтелгән ер юҡтыр. Ҡәмәр сүрәһендәге «Вәншәҡҡәл ҡәмәр»ҙең аңлатмаһы айҙың ярылған булыуына дәлил түгелдер. «Иншакка»ға мазый үткән заман) биреү мөмкин булған кеүек музариғ (киләсәк заман) мәғәнәһен биреү ҙә мөмкин. Булыуы мөмкин булған нәрҫәләрҙә музариғ (киләсәк заман) урынына мазый (үткән) сыйғаһын ҡулланыу ғәрәп телендә киң ҡулланылалыр. «Сурға өрөлдө». «Әйттеләр ни үкенес беҙгә, кем тергеҙҙе беҙҙе»...\n«Шул көндә йәһәннәм килтерелде», кеүек киләсәк заман урынына үтҡэн заман сыйғаһы ҡулланылған урындар Ҡөрьән Кәримдә бик күптер. Шунлыҡтан бында ла «вәншәҡҡәл ҡәмәр»ҙең донъяның бөткән ваҡытында, йәғни ҡиәмәт көнөндә буласаҡ ай ярылыуы тураһында әйтелүе мөмкин, бәлки шуға яҡындыр. Ҡөрьән Кәримдә был мәғәнәлә\n«Әгәр күк ярылһа (ярылды тип яҙылған)\n«Ҡайсан күк ярылды (мәғәнәһе ярылһа тип бирелә) кеүек аяттар бар. Ҡөрьәндәге бер аяттарҙы тәфсир ҡылған шикелле, икенселәрен дә шулай аңлатырға кәрәктер.\nҠыҫҡаһы, риүәйәттәр тәьҫире аҫтында ҡалмағанда, аяттың мәғәнәһе: «Ҡиәмәт яҡынлашты, ай ҙа ярыласаҡ. Әгәр Мәккә мөшриҡтәре ҡиәмәттең булыуына дәлил була торған мөғжизәне күрһәләр, унан боролалар, ул Мөхәммәдтән һәр ваҡыт булып тора торған тәьҫирле сихыр тип әйтәләр», — тимәк булалыр. Ай ярылыу ошо һуңғы мәғәнәгә килтереү Хәсән Бәсри Ғата кеүек ғалимдарҙан риүәйәт ҡылыналыр.\nҠөрьән Кәримдә мәҙкүр мөғжизәләрҙең һис береһе бирелмәгәндә шөбһә булмаҫ ине. Инде шулай булғас, буласаҡ мөғжизәләр Ҡөрьәндә әллә нисә урында зекер ителенеп, булған мөғжизәнең зекер ителмәүе аҡылға һыямы?\nМөшриҡтәр рәсүлуллаһтан мөғжизәләр һорап йөҙәтеп бөтөрәләр ине. Ике һүҙҙең береһендә уға: «Пәйғәмбәр булһаң, башҡа пәйғәмбәрҙәр кеүек мөғжизә килтер!» — тиәләр ине. Рәсүлуллаһ үҙе лә уларға мөғжизә килтерергә бик теләй ине. Шулай булғас, ай ярылыу мөғжизәһе бирелгән булһа, уларға: Ғәнҡәбүт сүрәһендәге 51-се аятты:\nЙәғни «Беҙ һиңә иңдергән Ҡөрьән уларға мөғжизә булырға етмәйме ни, ул Ҡөрьән уларға даим уҡылалыр...», тип яуап биреү менән генә ҡәнәғәтләнмәйсә: «Һеҙгә ай ярылыу мөғжизәһен бирҙек бит, шул етмәйме? Тағын нәрҫә кәрәк инде һеҙгә?» — кеүек һүҙҙәр менән яуап биреү һәйбәт булмаймы? Нигә Ҡөрьәндә бындай яуап бирелмәй? Ни өсөн?\n«Әйт: «Минең Раббым һәр кәмселектән пактыр, мин үҙем дә әүәлге рәсүлдәр кеүек кешенән булған рәсүлмен...», — тип кенә яуап бирә, (17-се сүрә, 93-сө аят) Мәккә мөшриҡтәре рәсүлуллаһтан мөғжизә килтереүен тилмереп һорайҙар ине. Улар үҙҙәре һораған мөғжизәнең береһен генә килтергән ваҡытта иман килтерәсәктәренә ант итәләр. Әйт: «Мөғжизә — Аллаһ ихтыярында, теләһә бирер», — тип. И мөьминдәр! Әгәр уларға мөғжизә бирелгәс, иман килтерәсәктәрен нисек беләһегеҙ? Юҡ, мөғжизә бирелһә лә, иман килтерәсәк түгелдәр.\n«Әйт: хәҡиҡи белем — Аллаһ хозурындалыр. Мин иһә асыҡ ҡурҡытыусымын» (Мүлек сүрәһе, 26-сы аят).\n«Бәс әйт: Йәшертен нәрҫәләрҙе белеү Аллаһуға ғына хас», (Юныс сүрәһе, 20-се аят) кеүек аяттар менән ҡәнәғәтләнеү тейешле булыр инеме? Бындай урындарҙа «вәншәҡҡәл ҡәмәр» кеүек ғәйәт ҡыҫҡа ғәйбәрә менән генә китеү бәләғәттән түгел. Бында әллә нисә ҡат ай ярылыу ваҡиғаһын зекер итеп, ауыҙҙарын ҡаплау тейеш ине. Уның һуңында мөшриҡтәрҙең мөғжизә һорағандарына ҡарамағанлығы ваҡытта ла, бындай бөйөк бер ваҡиғаның Ҡөрьәндә шулай бик ҡыҫҡа, бик асыҡ булмаған рәүештә генә зекер ителеп китеүе ғәжәптер. Бындай ваҡиғаны Ҡөрьәндә ҡабатланып зекер ителеүе тейеш ине.\nШулай уҡ был туралағы риүәйәттәре эҙлекһеҙ, тәртип менән килеү дәрәжәһенә ирешмәйҙәр. Иншиҡаҡ ҡәмәр ваҡиғаһы бик сикле кешеләрҙән генә риүәйәт ителгән. Шул ваҡиғаны риүәйәт иткән сәхәбәләр үҙҙәре ваҡиғаға әҙер булмағандар. Был ваҡиғаға бигерәк Ибн Мәсғүт, Ибн Ғаббас, үә Әнәстән риүәйәт ителә. Хәлбүки Әнәс ул ваҡыт Мәҙинәлә дүрт-биш йәшлек бер бала ине. Ибн Ғаббас ул ваҡыт тыумаған да ине әле. Ул Хәжжәтүл Вәдәғ йылында ғына бәләғәткә иреште. Ибн Ғүмәр ул ваҡыт бик бәләкәй ине. Ул Хандаҡ йылында ғына бәлиғ булды. Шулай булғас, хәҙисте төп риүәйәт итеүселәр бик сикле кешеләр генә булып ҡалалар.\nИнде мөшриҡтәргә ай ярылыу мөғжизәһе бирелгәс, ни өсөн уларға башҡа ҡәүемдәргә килгән кеүек ғазап килмәне? Мәҙкүр мөғжизә бирелгән булғас.\n«Пәйғәмбәрҙәргә төрлө мөғжизәләр иңдереүҙән беҙҙе һис нәрҫә тыйманы, мәгәр әүәлге ҡәүемдәрҙең мөғжизәләрҙе ялғанға тотоуҙары тыйҙы», (Бәни Исраил сүрәһе, 59-сы аят). Аяттың ни мәғәнәһе ҡала? Мәккәлеләрҙең уны ялғанға сығарасаҡтарын Аллаһ белә бит. Шулай булғас, ник был эш уларға ай ярылыу мөғжизәһен биреүҙән тыймай? Әгәр ай ярылыу мөғжизәһе бирелгән булһа, мәҙкүр аяттарҙың асыл мәғәнәһе ҡалмай. Тәфсир яҙыусылар үҙҙәре лә ошбу аяттарҙы тәфсир ҡылғанда Мәккә мөшриҡтәренә мөғжизә бирелмәгәнлеген, рәсүлуллаһтың пәйғәмбәрлегенә Ҡөрьән Кәрим дәлил булыр ға еткәнлеген уның өҫтөнә башҡа мөғжизәләр биреп тороуҙың кәрәкмәгәнлеген һөйләйҙәр. Фәҡәт «Ҡәмәр» сүрәһенә килеп еткәс, әүәлге һүҙҙәрен бөтөнләй онотоп, риүәйәттәр тәьҫире менән ай ярылыу мөғжизәһе булды тип тәфсир итәләр.\nШулай уҡ мәшһүр «Байзави», ошбу аятты тәфсир ҡылғанда хилаф итеп, үҙенә ҡаршы тәфсир ҡылалыр.\nҒәжәп, Мәккә мөшриҡтәре ниндәй мөғжизәләр, ниндәй ғәҙәттән тыш әйберҙәр күрҙеләр икән? Мәккәлеләргә ай ярылыу мөғжизәһенән башҡа мөғжизә бирелеү тураһында һөйләүсе, белеүсе кеше бармы?\nМәккә мөшриҡтәре һораған мөғжизәләрҙән берәрһе (миҫал шулай уҡ ай ярылыу) бирелгән булһа, Аллаһ уны Ҡөрьәндә зекер итер ине. «Уларға ай ярылыу мөғжизәһен бирҙек, улар иман килтермәнеләр. Башҡа мөғжизәләр күрһәтһәк тә, шулай уҡ иман килтермәйәсәктәр, һин уның өсөн борсолма. Юлыңды дауам ит!» — кеүек һүҙҙәр Ҡөрьәндә булыу тейешле ине.\nКәрәк рәсүлуллаһ, кәрәк сәхәбәләр, уларҙың ҡаршы килеүҙәренә борсолалар, уларға мөғжизә килтереп, ауыҙҙарын ҡаплауҙы теләйҙәр ине бит.\nИсламиәт бер ғөмүми дин булып, Мөхәммәд ғәләйһиссәләм дә иң һуңғы пәйғәмбәр булғанлыҡтан, Аллаһ уның пәйғәмбәрлегенә дәлил булыр өсөн махсус ҡәүеменә генә мөғжизә килтермәйсә, ҡиәмәт көнөнә хәтле барасаҡ бөтә донъя кешеләренә мөғжизә бирҙе ки, ул да — Ҡөрьән Кәримдер.\nРәсүлуллаһ үҙ ҡәүеменә пәйғәмбәрлегенә шул Ҡөрьән Кәримде дәлил итеп тотто, ышанмағандарға Ҡөрьән аяттары кеүек бер аят килтереүҙәрен талап итте. Мөғжизә һорағандарына ҡаршы:\n«Беҙ һиңә иңдергән Ҡөрьән уларға мөғжизә булырға етмәйме ни, ул Ҡөрьән уларға даим уҡыла һәм ул Ҡөрьәндә мөьминдәр өсөн рәхмәт вәғәздәр бар», — тип шул Ҡөрьәндең дәлил булырға еткәнлеген бәйән итә (Ғәнҡәбүт сүрәһе, 51-се аят). Рәсүлуллаһтың үҙенән һуңғыларға ла дәлил — шул уҡ\nмөғжизә Ҡөрьән Кәримдер. Ниса сүрәһе 82-се аят:\n«Ни өсөн күп кешеләр Ҡөрьәндең мәғәнәһен фекерләп, уйлап ҡарамайҙар? Ысын күңелдән фекерләп уҡыһалар, әлбиттә, Ҡөрьәндең Аллаһ һүҙҙәре икәнлеген белер инеләр. Әгәр был Ҡөрьән Аллаһуҙан башҡа бер кешенең һүҙҙәре булһа ине, әлбиттә, кешеләр ул Ҡөрьәндә бер-береһенә ҡаршы булған һүҙҙәрҙе күп табыр инеләр».\nЭта запись написана автором Назир Сабитов, 25.11.2017 в 01:52, и размещена в категории тарих, риүәйәттәр, легендалар. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.\nСАЙТТЫҢ ЙӨКМӘТКЕҺЕ - 20 633 views\n«Доға и Хәбиб» - 7 625 views\nСират күпере - 6 736 views\nБөйөк Ватан һуғышы - 4 105 views


Олимпиада - 80 - Юлдаш\nТал бөгөлә - ТХЙ - Мәхмүтов Зәки\nОлимпиада - 80 https://bash.news/yuldash/2585_olimpiada-80\n29 ғин, 08:51\nСтудия ҡунаҡтары: Башҡортостан республикаһының юғары спорт оҫталығы үҙәге пресс-атташеһы Усман Йәмғуров, көрәшсе-тренер Ғәлим Лоҡманов һәм спортсы, тарих фәндәре кандидаты Тимур Ильясов.\nТимур Ильясов: СССР өсөн "Олимпиада – 80" ҙур ҡаҙаныш. Донъяуи кимәлдә үҙенең уңыштарын күрһәтеү мөмкинлеге лә була. Сөнки быға тиклем бер генә социалистик илдә лә Олимпиада үткәрелгәне булманы. Ул заманда бөтә донъя икегә – социалистик һәм капиталистик лагерға бүленгәйне. Олимпиада -80-дең Мәскәүҙә үтеүе барлыҡ социалистик илдәр өсөн оло ҡаҙаныш булды.\nУсман Йәмғуров: Был осраҡ та йәнә бер нәмәне әйтеп үтеү урынлы булыр, олимпиаданы сәйәси яҡлап ҡына ҡарау дөрөҫ булмаҫ. 1972, 1976-сы йылдарҙағы уйындар һөҙөмтәһе шуны күрһәтте, СССР-ҙа спорт ныҡ үҫешә.\nТимур Ильясов: Советтар Союзының спортсылар әҙерләү системаһы үҙенең үҫешен күрһәтә башлай. Брежневтың ниәтен аңларға була, сөнки ул ваҡытта нефть хаҡы түбәнәйә башлай һәм иҡтисад, бюджет ҡатмарлаша. Ә шулай булғас, ни өсөн СССР-ҙа олимпиада уҙғарыуҙан баш тартманылар тигәндә, был осраҡта капиталистик илдәр алдында статусы төшөр ине.\nҒәлим Лоҡманов: Ул заманда бөтә ил дәүләт өсөн эшләне. Бюджет аҡсалары ғына түгел, бына минең иҫтә ҡалған, ,,Дефицит,, осоронда ,,олимпиада,, символикалары менән тауарҙар һатыуға сыға башланы. Шулай итеп ҡаҙнаны тулыландырыуҙың бер юлы асылды. Төҙөлөш ҙур ҡолас алды, ,,Олимпийская деревня,, барлыҡҡа килде. Беҙҙең республиканан йәштәр путевкаһы менән төҙөлөшкә китеүселәр ҙә бихисап булды һәм уларҙың күптәре фатир алып, Мәскәүҙә төпләнде. Сочи – 2014-кә килгәндә ошондай ҙур форумдар ил өсөн бик кәрәк.\nУсман Йәмғуров: Беҙҙең Киров исемендәге завод Олимпиада- 80-де тулыһынса элемтә менән тәъмин итте. Ҡоралға сарыф ителгән миллиард менән сағыштырғанда күпкә файҙалыраҡ тейер инем.\nТимур Ильясов: Телевидение, реклама контракттары буйынса килемдәр булған, шулай уҡ төрлө лотореялар һатып эске баҙар менән олимпиаданы тулыландырырға тырышҡандар.\nУсман Йәмғуров: "Адидас" магазиндарҙа юҡ, уны ҡулдан ғына алып була ине. Спорт кейемдәренә СССР төрлө илдәргә заказ бирҙе. Адидастан тыш, Югославия, Чехсловакия спорт тауарҙары менән тәъмин итте.\nТимур Ильясов: Мәскәүҙә беҙҙең спортсылар ошо "адидас" кейемдәрен кейеп йөрөй. Ләкин Политбюро ҡәтғи талап ҡуя, ошо өс һыҙыҡ булмаҫҡа тейеш тип бер генә һыҙыҡ ҡалдырыла. Тик кроссовкаларҙа шул уҡ ҡала. Йәнәһе ,,м,, хәрефе ,,Мәскәү,, тигәнде аңлатыуыға ишаралай. Артабан халыҡ араһында был фирманың тауарына ихтыяж арта.\nУсман Йәмғуров: Билеттар коллективтар аша таратылды. Шулай уҡ шәхсән теләге булған һәр кем юлын табырға тырышты. Ә минең үҙемә килгәндә, еңел атлеттар марафонын ҡарар өсөн Мәскәүгә Сочи аша осорға тура килде. Алдынғы эшселәргә партбюро аша путевкалар бирелде. Республиканан ике спортсы ҡатнашты – Игорь Соколов һәм Иглин егете Карнилаев.\nГүзәл Ситдиҡова: Айыу илағанда, уға ҡушылып иламағандар булдымы икән? Миңә 3 йәш ине, әммә айыу илағанға, уны йәлләп ҡушылып илағанымды мин яҡшы хәтерләйем. Ә айыуҙы йәшерен сер итеп тоталар. Уның хаҡында йыр яҙыусы Пахмутова һәм Добронравовтан башҡа кеше белмәй, хатта финал йырын башҡарыусы Лещенко ла белмәй, тик уға йырҙы бик моңһоу итеп йырларға ғына ҡушалар. Конспирация килеп сыҡмай. 28 метр оҙонлоғондағы айыу күккә күтәрелгәндә, тәржемәсәләр менән комментаторҙар ҙа күҙ йәштәрен тыя алмай илай…Ул айыу бөгөн юҡ инде. Тик быныһы бөтөнләй икенсе тарих. Ә ул йыл СССР-ға коммунизм килә, тик 5 ҡалаға - Мәскәү, Ленинград, Таллин, Минск һәм Киев, һәм ике аҙнаға. Ә айыу шул тиклем ҙур илдең тарҡаласағын, һуңғы тапҡыр бөйөк дәүләт өҫтөнән күтәрелеүен белеп иламанымы икән?!


Төшкө аш — Башҡорт Википедияһы\nТөшкө аш — ҡағиҙә булараҡ, бер көн эсендә икенсе йәки өсөнсө тапҡыр мул ғына итеп ашау (ғәҙәттә беренсе йә икенсе иртәнге аштан һуң). Төшкө ашҡа эҫе ашамлыҡ бирелә. Илдәрҙең күпселегендә төшкө аш ваҡыты 12 сәғәттән 15 сәғәткә тиклемге арауыҡҡа (офистарҙа) тура килә, ябай халыҡ араһында төшкө аш, рәсми регламентланмаһа ла, нигеҙҙә 13 сәғәттән 14 сәғәткә саҡлы, һәм, ҡайһы берҙә төшкө аш киске ашты ла алмаштырыуы мөмкин.\nҠунаҡханаларҙа төшкө аш тулы пансиондың бер өлөшө лә булыуы мөмкин.\nМеню һәм ашамлыҡтарҙың бер-бер артлы тәҡдим ителеүе[үҙгәртергә | вики-тексты үҙгәртергә]\nТөшкө аш менюһы 2-се, 3-сө йәки 4-се ашамлыҡтарҙан тора. 4 блюдонан: ҡабымлыҡтан (закуска), аштан, төп (икенсе) блюдонан (ашамлыҡ) һәм десерттан торған төшкө аш рационы иң тулы сифатлы һәм күп төрлө һанала. Ашты шул тәртиптә биреү осраҡлы түгел, ул элек-электән шулай ҡабул ителгән:\nинеш өлөш: иң алда өҫтәлгә күләме буйынса күп булмаған үткер һәм тоҙло тәме менән айырылып торған ҡабымлыҡ (закуска) бирәләр. Был ашамлыҡ ашау теләген (аппетит) уята һәм төшкө ашты ыңғай ҡабул итеүгә булышлыҡ итә һәм төшкө ашҡа тәҡдим ителгән аҙыҡты һеңдереүҙе яҡшырта (төшкө ашҡа ишара). Аштар ҙа аппетитты яҡшырта (төшкө ашҡа тулы сифатлы саҡырыу йәки күнекмә).\nүҫеше: икенсе блюдолар иң туҡлыҡлыһы. Улар аҙыҡ-түлек йыйылмаһы (набор) яғынан улар калориялы һәм күп төрлө, шунан сығып туҡлыҡлы матдәләр яғынан да күпкә йөкмәткеле (ысын төшкө аш ашамлығы).\nтамамлау: төшкө аш татлы ашамлыҡ менән тамамлана. Улар организмды кәрәкле шәкәр менән байыҡтыра, тәме һәм ароматы менән айырылып тора (хуш итеү).\nТөшкө аш шулай уҡ 2 блюдонан йәки ашамлыҡтан тороуы ла мөмкин (ҡабымлыҡ (закуска) һәм татлы ашамлыҡты тәҡдим итмәйсә). Был саҡта тәртип бер аҙ үҙгәрә, һәм аш ысын төшкө аштың беренсе ашамлығына (блюдоһына) әүерелә.\nКүп ҡатлы бейек йортта төшкө аш (фотография, 1932)\nЯланғас көйө төшкө аш (нәфис фильм, кинола 1992 йыл|1992)\nhttps://ba.wikipedia.org/w/index.php?title=Төшкө_аш&oldid=801997 ҡабул ителгән\nБыл бит һуңғы тапҡыр 06:11 21 апрель 2018 үҙгәртелгән.


Студенттар ҙа театр ярата » "Йәшлек" гәзите\nГазета "Йәшлек" » Новости » Мәҙәниәт » Студенттар ҙа театр ярата\nСтуденттар ҙа театр ярата\nСибай институтында белем алыусыларҙы серле донъя үҙенә тарта.\nБашҡорт дәүләт университетының Сибай институтында һәр студент уҡыуҙан тыш ваҡытын үҙенең күңеленә ятҡан шөғөл менән үткәрә ала. Бының өсөн уҡыу йортонда төрлө йүнәлештәге түңәрәктәр эшләп килә: йыр-моңға ғашиҡтар үҙҙәренең һәләтен хор, вокал түңәрәктәрендә аса алһа, бейергә яратҡандар өсөн “Ете ырыу” һәм “Сармат” халыҡ, “Эдельвейс” эстрада бейеү ансамблдәре эшләй. Халыҡ ижады ынйылары менән ҡыҙыҡһыныусылар өсөн “Ноғай” фольклор-инструменталь һәм “Арҡайым” фольклор-эстрада ансамблдәре бар. Ә студенттарҙың актерлыҡ һәләтен үҫтереү өсөн Борис Мәхмүтов етәкселегендә театр студияһы эш башланы. Әйткәндәй, институттың төрлө факультет студенттарынан тупланған ижади төркөмдөң ошо көндәрҙә беренсе сығышы үтте. Улар Илгиз Зәйниевтың “Сабый” исемле пьесаһын сәхнәләштерҙе. Борис Вәхит улы был әҫәрҙе һайлауҙы унда актуаль проблемаларҙың күтәрелеүе һәм уларҙың йәштәрҙе ҡыҙыҡһындырыуы менән аңлатты.\nПьесаның сюжеты буйынса, бер-береһе менән һыйышмаған, сикһеҙ дошманлыҡта йәшәгән эттәр һәм бесәйҙәр донъяһына яңы ғына тыуған ташландыҡ сабый барып эләгә – уны әсәһе урамдың ҡараңғы мөйөшөндә ҡалдырып китә. Бер гонаһһыҙ бала кешеләр тарафынан күп яфа күргән, шунлыҡтан уларҙан ҡурҡҡан, уларҙы күрә алмаған хайуандар ҡарамағында ҡала. Тик инде ҡырағайланған эттәр һәм бесәйҙәр сабыйын ташлап киткән әсәнән кешелеклерәк булып сыға – улар сабыйға тейеү түгел, уға янаған ҡурҡыныстарҙан һаҡлай. Ә ҡурҡыныстар күп була: кешенән тик яуызлыҡ ҡына көтөргә була тигән ҡарашта торған һәм шунлыҡтан ошо сабыйҙан бөтә кешеләрҙең үсен алырға теләгән бесәйҙәр, тыуғас та хужалары тарафынан үлтерелгән көсөктәренең үсен алырға теләгән Ҡаракүҙ исемле эт, көсөк кенә сағында балалар тарафынан утҡа һалынған һәм саҡ иҫән ҡалған Ялҡын исемле эт һ.б. Шулай ҙа уларҙың һәр береһе үҙендә миһырбанлыҡҡа, йәлләү хисенә урын таба. Ә көсөктәре үлтерелгән Ҡаракүҙ хатта, сабыйҙы имеҙеп, астан үлеүҙән ҡотҡара, ҡалғандары үҙ йылыһы менән уны һалҡындан һаҡлай. Үҙ әсәһе бирмәгән йылыны сабый, шулай итеп, эттәрҙән ала. Бынан тыш, тамашала битарафлыҡ, бер-береңә кәрәклекте тоймау, яҡындарыңды ҡәҙерләмәү, ҡаты күңеллелек кеүек хәҙерге заманда бик актуаль булған проблемалар ҙа күтәрелде. Эттәр һәм бесәйҙәр кешеләрҙең холҡондағы ошо кире сифаттарҙы бөтөрөү, улар менән яҡшы мөнәсәбәттәрҙе ҡайтарыу өсөн табылған сабыйҙан Ысын кеше тәрбиәләргә ҡарар итә. Төп фекер әҫәрҙең төп геройҙарының береһе булған Бәләкәс исемле эттең һуңғы һүҙҙәрендә яңғырай – “Кешенән Кеше яһайбыҙ!”, “Кешенән Кеше тәрбиәләргә кәрәк!”.\nСәхнәгә сығарылған тамашаның тағы ла бер үҙенсәлекле яғы булды: башҡорт һәм рус телдәрендә барҙы. Борис Вәхит улы быны студияла башҡорт һәм рус телле студенттарҙың бергә шөғөлләнеүе менән аңлатты. Тамашаның ике телдә барыуы шул тиклем оҫта итеп ойошторолғайны, хатта был һиҙелмәне лә.\nБорис Мәхмүтов, Өфө дәүләт сәнғәт институтының режиссерҙар әҙерләү бүлеген тамамлағас, Сибай “Сулпан” балалар театрына эшкә юллана. Өс йыл эшләгәндән һуң, Башҡортостан юлдаш телевидениеһында эшләп ала, һуңынан яратҡан эшенә кире әйләнеп ҡайта. Балалар өсөн күп кенә спектакль ҡуя. 2014 йылда Сибай институтына театр студияһы етәксеһе итеп саҡырыла. Талапсан, бөтә өлкәлә лә өлгөр уҡытыусыны студенттар шунда уҡ үҙ итә. Уның “Һәләтең бар икән, янып йәшә, ятып ҡалма” тигән һүҙҙәрен тормош девизы итеп алалар. Борис Вәхит улының йәштәр менән эшләүен дауам итергә дәрте бар. Уға – эшендә уңыштар, ижади төркөмгә тоғро тамашасылар, яңы үрҙәр һәм ижад ҡомарының һүнмәүен теләйбеҙ!\nСибай институты студенттары.\nСығыу ваҡыты 23-04-2015, 19:32 | Ҡаранылар: 585\nСибай артистары тамашасыларын һағынған


Һуңғы сиккә еткермәгеҙ – коммуналь хеҙмәттәр өсөн түләгеҙ!\n5 Декабрь 2018, 13:04\nТорлаҡ-коммуналь хеҙмәттәр (ТКХ) өсөн түләмәү проблемаһы актуаллеген юғалтмай.\nНамыҫһыҙ ҡулланыусылар тарафынан йыйылған суммалар – ул алып еткерелмәгән аҡсалар. Ә уларҙы ҡорамалдарҙы модернизациялауға, туҙған селтәрҙәрҙе алмаштырыуға ебәрергә мөмкин булыр ине, үҙ сиратында, был халыҡтың йәшәү сифатын күтәрергә мөмкинлек бирер ине. Шуның менән бергә бынан халыҡты яҡтылыҡ, газ, һыу менән тәьмин итеүсе ойошмалар ғына түгел, ә намыҫлы түләүселәр ҙә зыян күрә. ТКХ һәм ТЭК (яғыулыҡ-энергетика комплексы) файҙаһына бурыстарын түләтеүгә ҡағылышлы башҡарыу эштәре айырым һәм мөһим категорияны тәшкил итә, шуға күрә ведомствоның айырым контролендә.\nФедераль суд приставтары хеҙмәте идаралығы хеҙмәткәр-ҙәре граждандарға бурыстарын закон менән билдәләнгән мөҙҙәттә ваҡытында һәм ведомствоның ныҡышмалы ҡатнашлығынан тыш түләргә кәңәш итә. Бурыстары булғандар суд приставтарының уларҙы ҡаплау маҡсатында суд ҡарары буйынса уларҙың кредит ойошмаларындағы иҫәптәренән аҡсаларын алырға, килемдәренән (пенсия, эш хаҡы) тотоп ҡа- лырға, мөлкәттәрен (автотранспорт, күсемһеҙ милек, башҡа мөлкәт) тартып алырға, түләмәүсенең РФ-тан ситкә сығыу хоҡуғын сикләргә мөмкин икәнлеген аңларға тейеш. Суд приставы талаптарын үтәмәгән өсөн административ яуап-лылыҡ ҡаралған.\n2018 йылдың 11 айында Мәсетле районының суд приставтары бүлегендә ТКХ һәм ТЭК файҙаһына 1015000 һум күләмендәге бурыстарын түләтеү тураһында 150 башҡарыу эше булған. 948 мең һумдан ашыуы түләтелгән. 2018 йылдың 11 айында Мәсетле районында суд приставтары бүлеге тарафынан башҡарыу эштәренә ярашлы ТЭК һәм ТКХ файҙаһына 200 мең һумдан ашыу суммаға арест һалынған, 14 протокол төҙөлгән.\nТәғәйен башҡарыу эштәренә ҡағылышлы кәрәкле мәғлүмәтте ведомствоның http://r02.fssprus.ru/ сайтында белергә һәм шунда уҡ бурыстарҙы түләргә мөмкин.\nСуд приставтары бүлеге.


Стәрлетамаҡта «Мин йөҙә беләм!» проекты эшен дауам итә // Йәмғиәт | новости башинформ.рф\nСтәрлетамаҡта «Мин йөҙә беләм!» проекты эшен дауам итә\n17:41, 20 сентября 2011 Йәмғиәт\nУҡыу йылы башланыу менән «Мин йөҙә беләм!» проекты үҙенең эшен дауам итте. Уны «ТАУ» компаниялар төркөмө ойоштора.\n«ТАУ» компаниялар төркөмөнөң матбуғат хеҙмәтенән хәбәр итеүҙәренсә, әлеге проект сиктәрендә «Каучук»та Стәрлетамаҡ дөйөм белем биреү учреждениеларының икенсе-дүртенсе класс уҡыусылары ике ай дауамында тәжрибәле тренерҙар етәкселеге аҫтында йөҙөргә өйрәнәсәк.\n«Мин йөҙә беләм!» проектының төп маҡсаты – сәләмәт тормошто пропагандалау, балалар һәм үҫмерҙәр спортын үҫтереү, буласаҡ уңышлы спортсыларҙы эҙләү.\nПроекттың тәүге этабы ағымдағы йылдың 14 февраленән 14 апреленә тиклем үткәрелгән. Унда ҡаланың һигеҙ уҡыу йортонан 354 уҡыусы ҡатнашҡан. Уҡыуҙар тамамланғас, проектта ҡатнашыусылар иҫтәлекле приздар һәм дипломдар менән бүләкләнгән.\n19 сентябрҙән «Каучук»та уҡыусыларҙың икенсе төркөмө йөҙөргә өйрәнә башланы. Проектта 600-ҙән ашыу бала ҡатнаша.\nТеги: йөҙөү, балалар, шәфҡәтлелек


Матбуғат һәм киң мәғлүмәт саралары агентлығы йыл йомғаҡтарын барланы\nУлтырышта республика, район матбуғат баҫмалары, радио, телевидение хеҙмәткәрҙәре, төрлө министрлыҡ һәм ведомство вәкилдәре ҡатнашты.\nЙыл йомғаҡтарына байҡау яһап, 2015 йыл тармаҡ хеҙмәтсәндәре өсөн ярайһы уҡ уңышлы тамамланыуы билдәләнде. Был тәү сиратта Өфөлә үткән күләмле форумдар, ШОС һәм БРИКС саммиттары менән бәйле. Башҡортостан матбуғаты халыҡ-ара саралар үткән мәлдә яңы һулыш алды. Үҫеш өсөн этәргес булды тиелде коллегия ултырышында. Алдағы бурыстарға туҡталғанда, улар иң элек илдәге һәм донъя баҙарындаҡы иҡтисади хәлгә бәйле. Халыҡтың килемендәге үҙгәрештәр, кисекмәҫтән гәзит- журналдарҙың тиражына йоғонто яһаны, реклама бюджеттары ла кәмей. Шуға ла алға йүнәлеш билдәләгәндә, ошо үҙгәрештәрҙе иҫәпкә алыу мөһим. Баҫма һәм электрон матбуғат саралары аудиторияның теләк-ихтыяждарын иҫәпкә алып, шул уҡ ваҡытта дөйөм эстәлекте юғалтмайынса эш итергә тейеш тигән фекер яңғыраны ултырышта.


Тәтешле районының Яңы Тәтешле ауылында Башҡортостан удмурттарының 5-се съезы үтте. Форум мәҙәни бәйләнештәрҙе, милләт-ара берҙәмлекте, татыулыҡты нығытыуға йүнәлтелде. Бында шулай уҡ телде, ғөрөф-ғәҙәттәрҙе, этник үҙенсәлектәрҙе һаҡлап ҡалыу юлдары ҡаралды.\nСарала барлығы 116 делегат ҡатнашты. Улар араһында Удмуртиянан, Пермь, Свердловск өлкәләренән ҡунаҡтар ҙа булды. Әйткәндәй, төбәктә удмуттарҙың милли-мәҙәни үҙәге тарафынан төрлө фестиваль, байрамдар даими уҙғарыла. Был ойошма республикала 1996 йылдан алып эшләй. Съезда үҙәктең етәксеһе лә алмашынды, хәҙер яуаплылыҡ Сәлимйән Ғарифуллинға күсте. Күләмле сара Тәтешленең үҙешмәкәр коллективтары ҡатнашлығында байрам концерты менән тамамланды.


Башҡортостанда тағы ла 140 эскән водитель тотолдо\nУларҙың алтауһы руль артына икенсе тапҡыр эсеп ултырыусылар. Енәйәт Кодексының яңы статьяһына ярашлы, уларға хәҙер ике йылға тиклем иркенән мәхрүм итеү язаһы янай. Бынан тыш, юл ҡағиҙәләрен боҙған өсөн 4 меңдән ашыу протокол төҙөлдө. Былар бөтәһе лә юл полицияһының йоманан шәмбегә ҡарай үткәргән рейд һөҙөмтәләре. Баш автоинспектор Динар Ғилметдинов иҫерек водителдәргә ҡаршы рейдта был юлы шәхсән ҡатнашты.\nВодителдең ике литр араҡы эсеүе икеле, әммә, уның ҡырын тейәп алып руль артына ултырыуы бер кемдә лә шик тыуҙырмай. Һөҙөмтәлә иргә бер ни тиклем ваҡытҡа водитель таныҡлығы менән хушлашып торорға һәм штраф түләргә тура киләсәк.\nРейд барышында, балалар хәүефһеҙлегенә лә айырым иғтибар бирелде.115 водителгә үҙ вариҫтарын махсус креслоһыҙ йөрөткәне өсөн штраф һалынды. Рейд тамам, ләкин ул һуңғыһы түгел. Яҡын арала инспекторҙар сираттағы рейдҡа сығыр тип көтөлә.